Raja Hsinbyushin: Raja Perang Burma

Raja Hsinbyushin menjadi terkenal dalam sejarah dunia apabila mampu menghancurkan Empayar Siam iaitu Kerajaan Ayutthaya dalam Perang Siam-Burma 1765-1767 dan mengalahkan Dinasti Qing yang ketika itu diperintah oleh maharaja agungnya iaitu Maharaja Qianlong dalam Perang Qing-Burma.

Kejayaan baginda dalam mengalahkan Siam dan China merupakan satu keajaiban yang tidak pernah berlaku dalam sejarah Burma sejak Raja Bayinnaung. Dengan itu baginda di gelar the Greatest Military King of Burma. Selain itu, baginda turut terkenal sebagai seorang penakluk yang unggul Dinasti Konbaung apabila turut berjaya meluaskan Empayar Burma semasa fasa pertama penaklukan baginda (1764-1770).

Kemudian ketika fasa kedua (1770-1776) merupakan fasa kemerosotan Burma selepas di serang hebat oleh China dan baginda sendiri menderita diserang penyakit sehingga membawa kepada kemangkatan baginda pada 10 Jun 1776.

Raja Hsinbyushin merupakan anak kedua Aung Zeya atau Raja Alaungpaya yang merupakan pengasas kepada Dinasti Konbaung. Baginda merupakan raja ketiga Dinasti Konbaung yang memerintah selama 12 tahun 6 bulan dari tahun 1763 hingga 1776. Baginda menaiki takhta kerajaan selepas menggantikan abangnya iaitu Raja Naungdaugyi (nama asalnya Maung Lauk) yang hanya memerintah selama 3 tahun sahaja selepas mangkat di serang penyakit.

Sejarah Awal

Raja Hsinbyushin di lahirkan dengan nama asal Maung Ywa pada 12 September 1736 di Kampung Moksobo (Shwebo sekarang) iaitu perkampungan Diraja tempat lahirnya Dinasti Konbaung. Maung Ywa di besarkan ketika Burma berada dalam keadaan kacau bilau akibat pergolakan politik dalaman dan serangan daripada pihak luar. Ketika itu Burma di perintah oleh Dinasti Toungoo pimpinan Raja Maha Dharmaraja Dhipati yang merupakan raja terakhir Dinasti Toungoo.

Pada tahun 1740, puak Mon berjaya mengembalikan semula Kerajaan Hanthawaddy di Burma Hilir dan menjadi musuh politik utama kepada Burma. Akibat kelemahan dan pergolakan politik Toungoo menyebabkan Hanthawaddy pimpinan Raja Binya Dala berjaya menakluk ibu kota Toungoo iaitu Kota Inwa (atau Ava) pada tahun 1752, dalam masa yang sama Aung Zeya (ayahanda Raja Hsinbyushin) menubuhkan Dinasti Konbaung di Kampung Moksobo dan memakai gelaran Raja Alaungpaya, manakala Raja Toungoo iaitu Raja Maha Dharmaraja Dhipati di tangkap oleh Raja Binya Dala dan dijatuhi hukuman bunuh 2 tahun kemudian.

Selepas kejatuhan Toungoo, seluruh bangsa Burma berada dalam ketakutan mengenai ancaman Kerajaan Hanthawaddy yang berbangsa Mon. Oleh itu, ramai orang-orang Burma menyertai Aung Zeya bagi menentang kemaraan puak Mon daripada terus menguasai negara Burma. Ketika itu Maung Ywa baru sahaja berumur 15 tahun bersemangat dengan seruan ayahandanya supaya bangsa Burma bangkit menentang puak Mon.

Penglibatan Dalam Ketenteraan

Maung Ywa memakai gelaran Thado Minsaw ketika menjadi komander perang penting kepada Konbaung. Raja Alaungpaya memberikan kepercayaan kepada Maung Ywa dalam kempen ketenteraan menawan semula kota Inwa yang tumbang ke tangan puak Mon. Pada awal tahun 1754, Maung Ywa dan tentera Burma berjaya menakluk Inwa menyebabkan askar Mon berundur ke Burma Hilir.

Puak Mon sekali lagi menyerang Burma dengan kira-kira 20,000 orang tentera melawan Maung Ywa dan abangnya Maung Lauk dan Burma mengalami kekalahan di Myingyan. Burma terpaksa berundur ke Inwa, dan mempertahankan kota tersebut daripada jatuh sekali lagi kepada puak Mon, akhirnya beliau berjaya mempertahankannya.

Pada tahun 1755, Raja Alaungpaya serta dua orang anaknya iaitu Maung Ywa dan Maung Lauk yang bertindak sebagai komander perang melancarkan serangan secara besar-besaran yang di sertai kira-kira 30,000 orang tentera ke atas Kerajaan Hanthawaddy yang menguasai Burma Hilir. Pada tahun 1757, ibu negara Kerajaan Hanthawaddy iaitu Bago akhirnya jatuh ke tangan Burma dan Konbaung berjaya menyatukan kembali Burma Hulu dan Burma Hilir.

Dalam Perang Siam-Burma 1759-1760, Maung Ywa turut mengikuti jejak langkah ayahandanya Raja Alaungpaya dalam menguasai Siam sehingga serangan terhenti akibat Raja Alaungpaya terkena serangan penyakit secara tiba-tiba dan mangkat pada 11 Mei 1760. Takhta kerajaan Konbaung di serahkan kepada abang Maung Ywa iaitu Maung Lauk yang kemudiannya memakai gelaran Raja Naungdawgyi. Ketika abangnya menjadi Raja Burma, Maung Ywa menjadi pewaris Diraja Burma.

PEMERINTAHAN RAJA HSINBYUSHIN

Pada November 1763, Raja Naungdawgyi tiba-tiba mangkat akibat terkena serangan penyakit scofula, penyakit sama yang membunuh Raja Alaungpaya. Dengan kemangkatan Raja Naungdawgyi, Maung Ywa di tabal sebagai Raja Konbaung ketiga dengan memakai gelaran Raja Hsinbyushin atau nama penuh dirajanya iaitu Sri Suriya Dharma Mahadhammaraja Rajadhipati.

Pemindahan Ibu Negara

Sebaik sahaja ditabalkan menjadi raja bagi Empayar Burma, langkah pertama yang dilakukan oleh Raja Hsinbyushin ialah dengan membina semula Kota Inwa yang telah hancur di serang oleh puak Mon iaitu Dinasti Hanthawaddy. Tujuannya ialah untuk memindahkan ibu negara Konbaung dari Sagaing ke Inwa. Pada 27 November 1765, baginda telah mengumumkan secara rasmi Inwa sebagai ibu negara Konbaung melalui satu perintah diraja.

Kebudayaan

Mengikut sejarah, Raja Hsinbyushin juga menititberatkan soal kesusasteraan dan falsafah. Hal ini di buktikan pada tahun 1765 apabila baginda menugaskan para penterjemah Brahmin untuk menterjemahkan kitab Hindu yang di tulis dalam bahasa sanskrit iaitu Kitab Analisis atau Vyakarana, sebuah kitab yang mengandungi pelbagai ilmu falsafah kuno. Selain itu, baginda juga mengarahkan pegawainya untuk mengubahsuai kitab undang-undang lama dan menjadikannya lebih baru mengikut situasi semasa yang di kenali sebagai Manusara Shwe Min Dhammathat. Baginda juga seorang yang meminati puisi dan syair.

KEMPEN KETENTERAAN

Kempen ketenteraan yang dilancarkan oleh Raja Hsinbyushin boleh di bahagikan kepada dua fasa iaitu fasa kemuncak dan fasa kemerosotan. Ketika fasa kemuncak, Empayar Burma berjaya membina saiz empayar yang sangat luas hingga mencapai Laos, menghancurkan Kerajaan Ayutthaya dan menakluk kawasan pergunungan Timur Laut India. Fasa kemerosotan pula berlaku akibat serangan besar-besaran Dinasti Qing ketika pemerintahan maharaja agungnya iaitu Maharaja Qianlong menyebabkan ramai tentera yang berpengalaman Burma terkorban dan semakin lemah. Selain itu, baginda juga diserang penyakit menyebabkan fokus dalam peperangan tergendala buat sementara.

1. Fasa Kemuncak (1764-1770)

Matlamat utama Raja Hsinbyushin ialah ingin menguasai Siam. Siam merupakan musuh tradisi Burma yang sudah berperang sejak tahun 1547 lagi antara Dinasti Toungoo (Burma) menentang Kerajaan Ayutthaya (Siam). Siam juga pernah di takluk oleh Burma pada tahun 1563 kemudian berjaya membebaskan semula negaranya daripada cengkaman Burma. Ayahandanya iaitu Raja Alaungpaya juga ingin menguasai Siam dalam Perang Siam-Burma 1759-1760 tetapi hajat tidak kesampaian apabila Alaungpaya mangkat secara mengejut ketika mengepung Kota Ayutthaya. Kini, anaknya Raja Hsinbyushin menanam semula impian untuk menakluk semula Siam. Oleh itu, baginda mula mengumpulkan tenteranya dan menyusun strategi sebelum menyerang Siam.

Raja Hsinbyushin yang bersemangat mengumpul tentera bagi melawan Siam di kejutkan dengan berita pemberontakan di Manipur. Kerajaan Manipur yang merupakan negeri naungan Burma ketika itu di perintah oleh Raja Bagya Chandra bertindak menyerang pos-pos tentera Burma menyebabkan Raja Hsinbyushin bertindak menyerang Manipur dan berjaya menawan ibu negaranya iaitu Imphal  dengan mudah. Raja Bagya Chandra bertindak melarikan diri ke negeri Assam yang diperintah oleh Kerajaan Ahom. Kemudian Burma mengundurkan semula ramai tenteranya bagi menghadapi Siam.

Strategi pertamanya ialah dengan menakluk negeri Laos terlebih dahulu yang ketika itu di perintah oleh Kerajaan Vientiane, Kerajaan Luang Prabang, dan Kerajaan Champasak. Baginda melantik Ne Myo Thihapate sebagai komander perangnya. Dengan mudah pasukan tentera Burma berjaya menguasai Vientiane tanpa peperangan dan mengalahkan tentera Luang Prabang, dan mereka bersetuju menjadi negeri naungan kepada Burma. Burma tidak menyerang negeri Champasak kerana jarak negeri tersebut yang berada jauh di selatan Laos. Dengan penyerahan kalah kedua negeri Laos tersebut memudahkan lagi Burma untuk menakluk Siam dari arah utara.

Perang Siam-Burma 1765-1767 merupakan kempen ke 11 daripada 19 siri kempen dalam Perang Siam-Burma 1547-1855 yang memakan masa lebih daripada 300 tahun!. Siam dan Burma merupakan musuh tradisi sejak Dinasti Toungoo (Burma) lagi menentang Siam yang diperintah oleh Kerajaan Ayutthaya, dan seterusnya Siam di ganti oleh Kerajaan Thonburi dan Rattanakosin. Kempen ini telah mengangkat nama Raja Hsinbyushin sebaris dengan legenda Burma seperti Raja Anawrahta, Raja Bayinnaung, dan Raja Alaungpaya.

Dalam Perang Siam-Burma 1765-1767 sebenarnya merupakan sinambungan daripada Perang Siam-Burma 1759-1760 yang di lancarkan oleh Raja Alaungpaya tetapi peperangan tidak dapat diteruskan di sebabkan kemangkatan Raja Alaungpaya. Pengganti Raja Alaungpaya iaitu Raja Naungdawgyi tidak dapat meneruskan misi menakluk Siam akibat berlaku masalah dalaman berkaitan perebutan takhta antara baginda dengan jeneral perang utama Burma iaitu Minkhaung Naurahta. Selepas kemangkatan Raja Naungdawgyi, misi ini di teruskan oleh anaknya iaitu Raja Hsinbyushin dalam usaha menakluk Siam yang merupakan musuh tradisi Burma.

Peperangan ini tercetus akibat pertikaian di wilayah Tanah Sari (atau Thanintharyi) antara Burma dan Siam, dan tindakan Siam yang menyokong puak Mon yang membentuk Kerajaan Hanthawaddy menimbulkan lagi kemarahan Siam. Dalam serangan pertama Burma dalam Perang Siam-Burma 1759-1760, Burma berjaya menguasai wilayah Tanah Sari. Dalam serangan kedua dalam Perang Siam-Burma 1765-1767, Burma memecahkan pasukannya kepada dua bahagian iaitu bahagian utara pimpinan Ne Myo Thihapati, manakala bahagian selatan pimpinan Maha Nawrata. Serangan tersebut berjaya meruntuhkan Empayar Siam dan ibu negaranya iaitu Kota Ayutthaya hancur di musnahkan secara rakus dan kejam oleh tentera Burma. Raja Siam iaitu Raja Ekkathat di bunuh, manakala kaum kerabatnya di tangkap dan di hantar ke Burma. Dengan kehancuran tersebut menandakan berakhirnya Kerajaan Ayutthaya yang merupakan kerajaan agung Siam yang telah memerintah lebih 400 tahun.

Perang Qing-Burma 1765-1769 merupakan salah satu daripada siri 10 Kempen Besar Qing ketika pemerintahan Maharaja Qianlong iaitu maharaja teragung Dinasti Qing. Peperangan ini tercetus akibat perbalahan di sempadan antara negeri Shan (Burma) dengan wilayah Yunnan (Qing/China). Perbalahan berlaku apabila Dinasti Toungoo (Burma) mengalami kejatuhan menyebabkan Burma hilang penguasaan ke atas negeri Shan, hal ini menyebabkan Qing mengambil kesempatan ke atas negeri Shan dengan menjadikan negeri tersebut tunduk kepada Qing.

Selepas penyatuan semula Burma oleh Raja Alaungpaya yang membina Dinasti Konbaung, baginda ingin menguasai semula bekas wilayah jajahan Dinasti Toungoo termasuk negeri-negeri Shan. Serangan Burma ke atas Shan menyebabkan penguasa Shan melarikan diri ke Yunnan dan memohon bantuan Dinasti Qing. Sebagai tindak balas, Maharaja Qianlong melancarkan invasi ke atas Burma bagi meruntuhkan Dinasti Konbaung, sebanyak empat siri invasi telah di lakukan oleh China ke atas Burma.

Dalam invasi pertama, pada tahun 1765 ketika Burma memulakan serangan ke atas Siam, China bertindak menghantar sebilangan kecil tenteranya seramai 6,000 orang tetapi di serang hebat oleh tentera pertahanan Burma dan China berjaya di kalahkan. Dalam invasi kedua,

China menghantar 27,500 orang tentera Green Standard pimpinan Yang Yinju, tetapi di sebabkan faktor cuaca yang panas dan serangan penyakit, China berjaya di kalahkan dengan mudah.

Dalam invasi ketiga tahun 1767, Maharaja Qianlong telah mengerahkan 50,000 orang tentera pimpinan Ming Rui dengan sebilangan besarnya ialah tentera elit Manchu Bannerman mara ke atas Burma. Raja Hsinbyushin terpaksa mengundurkan ramai tenteranya dari Siam melawan Qing dan berjaya mengalahkan tentera Qing dalam pertempuran Maymyo, dan puluhan ribu tentera elit Qing di bunuh beramai-ramai.

Dalam invasi keempat pula, setelah terkejut dengan kekalahan mengejut Qing, Maharaja Qianlong mengerahkan 60,000 orang tentera elit Manchu Bannerman pimpinan jeneral berpengalaman iaitu Fuheng. Ketika itu Burma sudah berjaya menakluk Siam tetapi kemenangan bergaya tersebut tidak kekal lama apabila puluhan ribu tentera Qing memasuki Burma. Raja Hsinbyushin terpaksa mengundurkan 40,000 orang tenteranya dari Siam bagi menghadapi ancaman China. Baginda hanya meninggalkan sedikit sahaja tentera di Siam. Pertempuran berlaku dan Burma sekali lagi berjaya mengalahkan China setelah ramai tenteranya di serang penyakit ketika musim monsun melanda wilayah Burma.

Jeneral Qing dan Burma membuat genjatan senjata tanpa pengetahuan Maharaja Qianlong dan Raja Hsinbyushin menyebabkan kedua-duanya marah dengan tindakan jeneralnya. Peperangan tidak di tamatkan secara rasmi tetapi kedua-duanya mengambil langkah berjaga-jaga di sempadan antara kedua negara.

Selepas kehancuran dahsyat Kota Ayutthaya, Empayar Siam mula berpecah dan beberapa wilayahnya membebaskan diri daripada Kerajaan Ayutthaya. Selepas pengunduran ramai tentera Burma dari bumi Siam bagi melawan Qing, negeri-negeri Siam tersebut bertempur sesama sendiri bagi menyatukan dan membina kembali Empayar Siam. Salah sebuah wilayah iaitu Chantaburi yang ketika itu di ketuai oleh Chao Tak berjaya meyatukan negeri-negeri Siam dan mengalahkan tentera “garison” Burma di Siam. Chao Tak memakai gelaran Raja Taksin selepas memindahkan ibu negaranya ke Thonburi dan kerajaannya di kenali sebagai Kerajaan Thonburi.

Pergolakan kembali tercetus di Manipur yang di manfaatkan oleh rajanya selepas Burma sibuk berperang dengan China. Tentera dan pegawai Burma yang terlibat dengan peristiwa genjatan senjata dengan China tidak berani untuk pulang ke Inwa akibat kemarahan Raja Hsinbyushin. Mereka bertindak menggempur Manipur dan mengalahkan pemberontak. Selepas kemenangan dengan pemberontak, kemarahan baginda semakin reda. Raja Bagya Chandra sekali lagi melarikan diri ke Assam.

2. Fasa Kemerosotan (1770-1776)

Fasa kemerosotan Dinasti Konbaung bermula selepas tamatnya Perang Qing-Burma. Raja Hsinbyushin tidak mampu lagi untuk menyerang Siam buat kali kedua dalam masa terdekat kerana telah mengerahkan ramai tenteranya ketika menentang China, di samping berlaku pemberontakan wilayah dalam jajahannya. Siam juga semakin kuat selepas penyatuan semula negara Siam oleh Raja Taksin the Great.

Selain itu, baginda telah kehilangan kawalan ke atas komander dan pegawainya yang memerintah di beberapa daerah dan negeri di dalam empayarnya. Komander dan pegawainya sering melakukan tindakan sendiri tanpa mengikut arahan baginda dan sering bertindak kejam ke atas rakyat di bawah penguasaannya hingga menyebabkan rakyat di kawasan tersebut bangkit menentang Burma.

Keadaan lebih buruk pada tahun 1774 apabila baginda di serang penyakit hingga menderita kesakitan dan tidak mampu untuk mengarahkan mana-mana operasi ketenteraan. Sejarawan berpendapat penyakit tersebut ialah scrofula yang turut membunuh abangnya Raja Naungdawgyi dan ayahandanya Raja Alaungpaya. Dengan keadaan tersebut menyebabkan keadaan politik negara semakin kucar kacir apabila pegawai-pegawainya mula bertindak bersendirian dan timbul cakap-cakap mengenai waris pengganti kepada raja.

Pemberontakan Mon dan Lan Na tercetus akibat perangai komander dan pegawai kerajaan Burma yang memerintah di wilayah tersebut yang bertindak kejam ke atas puak Tai Yuan (Lan Na) dan Mon. Akibat perangai tersebut yang menimbulkan kemarahan puak tersebut menyebabkan mereka memberontak melawan Burma. Pemberontakan di Mon berjaya di patahkan oleh Burma dan raja terakhir puak Mon iaitu Raja Binnya Dala yang di tangkap pada tahun 1757 yang sebelum ini sudah di ampunkan oleh Raja Alaungpaya akhirnya di jatuhi hukuman bunuh oleh Raja Hsinbyushin kerana baginda berpendapat, puak Mon memberontak kerana mahukan semula raja mereka.

Sebaliknya berlaku di Lan Na apabila ketua puak Tai Yuan bekerjasama dengan Siam yang ketika itu di bawah pimpinan Chao Phraya Chakri (yang kemudiannya menubuhkan Dinasti Chakri yang membentuk Kerajaan Rattanakosin), dan Chao Phraya Surasi sudah menguasai negeri Lampang yang bersempadan dengan Lan Na. Kerjasama tersebut berjaya menguasai Chiang Mai pada 15 Januari 1775, kemudian Raja Siam iaitu Raja Taksin the Great tiba di Chiang Mai. Sebagai tindak balas, Burma melancarkan peperangan ke atas Lan Na dan Siam, dengan itu bermulanya Perang Siam-Burma 1775-1776.

Perang Siam-Burma (1775-1776) merupakan siri ke 12 dalam 19 siri Perang Siam-Burma. Peperangan ini merupakan sinambungan daripada pemberontakan Lan Na. Selepas pemberontak Lan Na dan Siam berjaya menguasai Chiang Mai pada Januari 1775, Raja Hsinbyushin menghantar 5,000 orang tentera awal ke Chiang Mai tapi berjaya di kalahkan Siam.

Kemudian pada bulan Oktober 1775, Raja Hsinbyushin yang masih lagi menderita akibat serangan penyakit telah mengarahkan Ketua Tentera Burma iaitu Maha Thiha Thura dan di bantu oleh Ne Myo Thihapate bersama kira-kira 35,000 orang tentera mara untuk menakluk Siam. Di pihak kem Burma, pelbagai masalah dalaman melanda yang menyebabkan serangan kali ini begitu suram dan lemah.

Raja berada dalam keadaan tenat akibat penyakit, para pegawai dan bangsawan mula berbalah untuk mencari pengganti, penyelewengan mula berlaku, manakala komander yang menjaga negeri mula bertindak bersendirian dan turut bertindak kejam ke atas rakyatnya. Semangat pasukan tentera Burma tidak seperti 10 tahun lalu ketika menakluk Kerajaan Ayutthaya, kali ini dengan jumlah yang kecil berbanding dahulu, serta pelbagai masalah yang melanda menyebabkan mereka bertempur dengan Siam dalam keadaan moral yang rendah. Di pihak Siam, mereka begitu bersemangat untuk mengalahkan Burma dan ingin membalas dendam di atas kekejaman Burma 10 tahun dahulu yang telah menghancurkan kota agungnya iaitu Ayutthaya.

Serangan kedua Burma di pecahkan kepada pasukan utara dan selatan. Utara di ketuai oleh Ne Myo Thihapate, manakala selatan di ketuai oleh Maha Thiha Thura. Pada peringkat awal, Burma berjaya menguasai Chiang Mai (pasukan Ne Myo Thihapate), dan mnguasai tengah Siam (pasukan Maha Thiha Thura). Akibat kekurangan makanan, Burma tidak bertahan lama dan mengundurkan semula tenteranya dari bandar Phetchabun pada Mac 1776.

Berita menyedihkan diterima oleh kem Burma apabila Raja Hsinbyushin telah mangkat pada 10 Jun 1776 (ketika baru berusia 39 tahun) yang menyebabkan semangat tentera Burma terus jatuh. Maha Thiha Thura menamatkan operasi ketenteraan melawan Siam bagi memberi laluan kepada menantunya iaitu Singu Min sebagai pengganti kepada Raja Hsinbyushin. Siam kembali menguasai semula wilayah Lan Na dan kota Chiang Mai dari Burma. Peperangan di tamatkan. Dengan itu, Chiang Mai kekal di bawah Siam hingga sekarang.

PENUTUP

Raja Hsinbyushin merupakan antara raja yang terkenal dalam sejarah Burma, terutamanya kemenangan menakjubkan dalam dua peperangan besar yang berlaku serentak iaitu Perang Siam-Burma 1765-1767, dan Perang Qing-Burma 1765-1769. Sejarawan berpendapat, Perang Qing-Burma 1765-1769 merupakan sejarah gemilang bagi Burma yang tidak pernah berlaku sebelum itu iaitu kemenangan Burma ke atas China yang merupakan gergasi Asia.

Pemerintahan Raja Alaungpaya dan Raja Hsinbyushin terkenal dengan dasar ketenteraan yang agresif menakluk negeri-negeri luar hingga menimbulkan perasaan kurang senang rakyatnya sendiri. Dengan kempen-kempen ketenteraan tersebut menobatkan baginda sebagai Raja Perang Agung Burma.

RUJUKAN

Burney, Col. Henry (August 1840). Four Years’ War between Burmah and China. The Chinese Repository. 9. Canton: Printed for Proprietors.

Dai, Yingcong (2004). “A Disguised Defeat: The Myanmar Campaign of the Qing Dynasty”. Modern Asian Studies. Cambridge University Press

Buyers, Christopher. “The Royal Ark: Burma – Konbaung Dynasty”

Charney, Michael W. (2006). Powerful Learning: Buddhist Literati and the Throne in Burma’s Last Dynasty, 1752–1885. Ann Arbor: University of Michigan.

James, Helen (2004). “Burma-Siam Wars”. In Keat Gin Ooi. Southeast Asia: a historical encyclopedia, from Angkor Wat to East Timor, Volume 2. ABC-CLIO. ISBN 1-57607-770-5.

Min Zin (August 2000). “Ayutthaya and the End of History:Thai views of Burma revisited”. The Irrawaddy. The Irrawaddy Media Group. 8 (8).

Aung Lwin Oo (13 October 2005). “The Shadow of 1767: Old enmities still weigh on Thai-Burmese relationship”. The Irrawaddy. The Irrawaddy Media Group.

Ba Than (1951). History of Burma (in Burmese). Yangon: Sarpay Beikman.

Baker, Chris, Christopher John Baker, Pasuk Phongpaichit (2009). A history of Thailand (2 ed.). Cambridge University Press. ISBN 9780521767682.


Zero Tolerance: Alcohol Dan Dadah

Dalam industri perkapalan, dadah dan alkohol adalah dua bahan yang dilarang dan diharamkan sama sekali secara keseluruhannya.

Pergilah ke syarikat perkapalan apa pun, pengambilan alkohol adalah kesalahan yang sangat berat. Sangat berat sehinggakan jika anda didapati menyimpan stok walau satu tin sekalipun anda akan dibuang kerja serta merta. Ya serta merta. On the dot. On the spot. No warning letter. Angkat beg dan terus berambus.

Ia juga sama dengan dadah.

Kalau ketemu sewaktu pemeriksaan atau jika didapati positif ujian air kencing – maka tidak ada maaf. Hatta kalau ditemukan ada dadah dalam simpanan sekalipun anda boleh dihentikan perkhidmatan kerja serta merta dan pihak perkapalan akan bekerjasama dengan mana mana pihak berkuasa dimana mana pelabuhan untuk membantu penangkapan dan penahanan.

Kenapa sebegitu rupa keras tindakan keatas orang yang menyimpan atau mengambil dadah mahupun alkohol?

Kerana keselamatan tempat kerja dan pemeliharaan nyawa.

Industri perkapalan mahupun industri minyak dan gas serta industri yang terkait dengan perkapalan sangat menitik beratkan keselamatan dan pemeliharaan nyawa sehinggakan mereka yang akan ditugaskan dikapal mahupun pelantar tak kiralah apa latar belakang mereka mesti melalui ujian saringan dadah dan alkohol samada secara rasmi ataupun tanpa amaran awal.

Sebilang masa untuk memastikan tiada penyalahgunaan ujian akan dibuat kepada sesiapa saja tanpa diumumkan tarikh mahupun masa.

Ini untuk memastikan keadaan tempat kerja selamat dari anasir pembunuh ini yang mana jika ada mereka yang berada dibawah pengaruh dadah dan alkohol boleh membahayakan nyawa orang lain samada secara langsung atau tidak langsung.

Bayangkan pemandu kren yang mabuk mengendali kren yang mengangkat beban 20 tan dengan sebilangan pekerja berada digeladak. Atau pegawai awasan mengendali pergerakan kapal ketika dibawah pengaruh dadah. Sudah tentu ia membahayakan kapal dan anak kapal dan boleh menyebabkan insiden kemalangan yang memerlukan perbelanjaan kos dan insurans yang ultra mahal.

Kalau orang mabuk memandu kereta pun macam celaka dan boleh sebabkan kemalangan apatah lagi kalau memandu kren, atau mengendali injap bertekanan tinggi hatta memandu kapal sekalipun. Ia mewujudkan keadaan tidak selamat dan boleh mengundang kemalangan yang meragut nyawa.

Industri mengenalpasti bahawa risiko pengambilan alkohol dan dadah atau lain-lain bahan terlarang akan mengakibatkan kesan serius terhadap keselamatan,keberkesanan dan produktiviti, ia menjejaskan prestasi kerja dan disebabkan ini industri mengamalkan polisi Toleransi Sifar atau Zero Tolerance keatas pemilikan,penyalahgunaan dna pengambilan dadah dan alkohol ditempat kerja.

Malah kami dinasihatkan agar menjauhinya.

Aneh bilamana ada ahli politik sibuk mahu mempromosikan alkohol atas nama pelancongan sedangkan jelas dalam industri dan di negara negara maju sekalipun kita cuba untuk mengekang gejala ini.

Semua orng tahu dan jelas akan keburukan alkohol apatah lagi dadah. Ia adalah sumber utama keruntuhan moral, penyebab utama masalah kesihatan mental, punca keruntuhan rumahtangga, malah ia antara penyebab kemalangan di mana mana sektor industri. Dan ramai orang bunuh diri disebabkan dua perkara ini juga.

Kenapa ahli politik bebalis ini mahu promosikan budaya yang sah dan terang merupakan perosak masyarakat tak kiralah apa bangsa dan apa kepercayaan ugama seseoranag itu.

Kita nak jadikan negara ni negara yang ditadbir pemabuk dan penagih ke. Sudah cukup banyak permasalahan sosial dalam negara ni tak perlulah kita nak buat festival atau pesta sedemikian. Bukan bagus untuk kesihatan pun. Malahan orang Eropah pun tak beriya iya macam kita.


Mengalami Kelewatan Mendapatkan Visa Haji?

Persiapan yang sempurna pasti akan dibuat oleh setiap jemaah haji sebelum mereka bertolak keluar dari Malaysia. Hal ini disebabkan mereka mahu mengelakkan dari terjebak dengan masalah pada masa masa akhir yang boleh merencatkan persiapan mereka. Namun, sebaik sebaik perancangan manusia, ketentuan tetap daripada Allah S.W.T.

Contoh masalah masalah masa masa akhir ini ialah jemaah haji tertentu mengalami kelewatan di dalam mendapatkan visa haji. Bilangan yang menghadapi masalah ini ialah kurang dari satu peratus sahaja. Untuk mendapatkan visa haji, banyak proses yang perlu dilalui secara terperinci termasuklah data peribadi, perjanjian tempat penginapan di Makkah dan Madinah, penerbangan, pengangkutan serta butiran bayaran kepada pihak berkuasa Arab Saudi.

Kelewatan ini biasanya terjadi kerana permohonan yang terlalu tinggi dalam sistem yang mengendalikan jemaah haji bukan sahaja di Malaysia tetapi seluruh dunia. Tetapi Tabung Haji dan Kedutaan Arab Saudi sentiasa memantau dan menyelesaikan masalah ini walau terpaksa bekerja pada hari minggu.

Para Jemaah Haji juga akan terus diterbangkan ke Tanah Suci sebaik sahaja visa diperolehi. Di samping itu, Tabung Haji juga turut menyediakan tempat penginapan dan makanan di Kompleks Kelana Jaya kepada jemaah haji yang mengalami masalah kelewatan.


Elon Musk: Ironman Yang Menawarkan Teknologi Angkasa Untuk Misi Menyelamat

Setelah dua minggu terperangkap di dalam gua, pasukan penyelamat masih tidak dapat memutuskan apakah cara terbaik bagi menyelamatkan 12 orang remaja Thailand yang terperangkap di dalam gua bersama-sama dengan jurulatih mereka. Masa semakin suntuk bagi Pasukan Search and Rescue (SAR) kerana hujan lebat diramal akan turun dengan lebat dan membanjiri tempat perlindungan mereka yang terperangkap. (CBS News 2018)

Penulisan ini tidak bertujuan untuk menganalisis kaedah menyelamat yang digunakan  oleh Pasukan SAR bertugas tetapi  untuk mengenali dengan lebih dekat dengan seorang lelaki yang menawarkan teknologi angkasa dalam membantu misi menyelamat itu.

Pada saat artikel ini ditulis, 8 daripada 13 orang mangsa telah berjaya diselamatkan. Bersumberkan Twitter beliau, Elon Musk bersama ‘Kapal Selam Mini’ telah tiba di ‘Cave 3’. Dikhabarkan ‘Mini-Sub’ tersebut sedia beraksi jika diperlukan.

4 Julai, Elon Musk menyatakan beliau telah mendapat maklum balas pakar gua dari Thailand bahawa ‘escape pod’ merupakan satu pilihan yang selamat untuk dicuba. Kemudian, mereka mendapati terdapat satu ‘choke-point’ sempit bersaiz seorang kanak-kanak menjadi halangan. Musk memberikan satu lagi idea iaitu ‘Mini-Sub’ bersaiz kanak-kanak dilengkapi dengan ‘liquid oxygen transfer tube’ yang digunakan dalam roket Falcon milik SpaceX. (Morse 2018)

Kita dapat lihat disini salah satu ciri Elon Musk adalah menyelesaikan semua masalah dengan memanfaatkan semua sumber yang ada. Beliau seolah-olah Tony Stark yang menggunakan segala teknologi dan pengetahuan, menghasilkan gajet yang bermanfaat untuk seluruh penduduk Bumi.

Pendidikan dan Permulaan Kejayaan

Elon Musk melanjutkan pendidikan tertier di University of Pennsylvania dan memperoleh Ijazah Sarjana Muda dalam bidang Ekonomi. Seterusnya beliau mendapatkan ijazah kedua dalam bidang Fizik di universiti yang sama.

Setelah meninggalkan Pennsylvania, Musk ‘mengejar’ pula PhD dalam bidang Fizik Tenaga di Stanford University namun hanya sempat mengikuti program tersebut selama dua hari. Hal ini kerana, beliau menghidu satu peluang keemasan pada era ledakan Internet dan menubuhkan syarikat pertamanya, Zip2 Corporation. Zip2 berfungsi sebagai direktori atas talian bagi bandar-bandar besar di Amerika. Tidak lama kemudian, Zip2 turut bertindak sebagai penyedia bahan dan kandungan untuk laman web The New York Times dan Chicago Tribune.

Pada 1999, satu anak syarikat Compaq Computer Corporation telah membeli Zip2 Corporation dengan harga $307 juta dalam bentuk tunai dan $34 juta dalam bentuk saham.

Kejayaan seterusnya tiba apabila beliau menjadi pengasas bersama X.com, satu syarikat perkhidmatan pembayaran atas talian. Pengambilalihan X.com oleh eBay pada $1.5 billion dalam bentuk saham menjadikan X.com sebagai PayPal yang kita semua kenali pada masa kini.

Space X

Syarikat ketiga beliau, Space Exploration Technologies Corporation ditubuhkan pada 2002 dengan visi membina kapal angkasa bagi tujuan penerokaan angkasa dari segi komersial. ‘Fast forward’ ke tahun 2008, syarikat ini telah dianugerahkan kontrak oleh NASA untuk mengangkut kargo ke International Space Station (ISS) – dengan rancangan untuk membawa pula angkasawan bagi menggantikan Misi Syatel Angkasa yang telah ditamatkan perkhidmatannya.

22 Mei 2012, SpaceX melakar sejarah dengan melancarkan roket Falcon 9 ke ISS dengan kapsul tanpa pemandu. Roket itu membawa 1000 pound bekalan kepada para angkasawan yang betugas di sana, menjadikan SpaceX badan bukan kerajaan pertama menghantar kapal angkasa ke ISS. Pelbagai lagi kejayaan dicapai susulan daripada misi pertama itu.

Terbaru, pada bulan Februari 2018, Falcon 9 yang dikuasakan dengan 9 ‘booster’ menjadikan roket itu kini digelar sebagai Falcon Heavy telah membawa sebuah kereta Tesla-Roadster bersama-samanya ke angkasa lepas. Kejayaan ini menandakan penerokaan ‘deep space’ semakin hampir menjadi kenyataan untuk umat manusia.
Lebih banyak pencapaian SpaceX boleh dibaca di laman web www.spacex.com/

Tesla

Tujuan penubuhan Tesla adalah supaya lebih ramai pengguna dapat memiliki kereta elektrik dengan harga mampu milik. Lima tahun berkembang, syarikat itu memperkenalkan Roadster. Sebuah kereta ‘sport’ elektrik berkeupayaan memecut dari kelajuan 0mph – 60mph dalam hanya 3.7 saat. Roadster juga mampu bergerak sejauh 250 batu dengan hanya sekali pengecasan bateri lithium ion yang digunakan. Model ini turut terkenal kerana Justin Bieber pernah menerima kereta ini sebagai hadiah hari lahir yang ke 18.

Kejayaan tambahan hadir dengan Tesla Model S. Kereta sedan elektrik yang telah dianugerahkan sebagai 2013 Car of The Year oleh majalah Motor Trend. April 2017, Tesla mengumumkan mereka telah mengatasi General Motors sebagai ‘the most valuables U.S. car maker’. Hasil perkongsian kepentingan bersama Daimler dan kerjasama strategik dengan Toyota, Tesla telah mengumumkan tawaran IPO yang berjaya memungut sehingga $226 juta.

Penciptaan dan Inovasi Yang Lain

Ogos 2013, Elon Musk mendedahkan satu konsep pengangkutan baru yang dinamakan Hyperloop, berfungsi menyediakan pengangkutan yang lebih cekap antara bandar yang jauh dengan penjimatan masa yang sangat signifikan. Secara ideanya, Hyperloop akan meggerakkan penumpang dalam ‘travel pod’ melalui satu tiub bertekanan rendah pada kelajuan yang boleh mencecah sehingga 700mph. Sistem ini akan mengambil masa antara 7-10 tahun untuk disiapkan.

Menurut Musk, Hyperloop adalah lebih selamat berbanding pengangkutan udara dan tren dengan anggaran kos sebanyak $6 billion – dianggarkan hanya 1/10 dari kos sistem keretapi yang dicadangkan oleh California. Walaubagaimanapun, cadangan ini menimbulkan keraguan dari banyak pihak. Beliau tetap teguh dengan idea ini dan melancarkan pertandingan mencipta ‘Hyperloop Travel Pod’ pertam yang telah berlangsung pada Januari 2017 bertempat di fasiliti SpaceX. (The Biography.com 2018)

Kejayaan dan kesungguhan Elon Musk mencerminkan keperibadian seseorang yang tidak mudah mengalah. Bukan sahaja Elon Musk, malah semangat semua yang terlibat dalam misi menyelamat ini wajar diberikan penghargaan yang sewajarya. Dalam keadaan terdesak dan kekurangan sumber, seorang manusia perlu memerah otak dan mengerahkan segala kudrat yang ada serta jangan mudah berputus asa. Sikap sebegini patut kita jadikan contoh dan semangat dalam membina keperibadian untuk kembali menjadi salah satu bangsa yang pernah disegani dunia.

Dengan ilmu, seseorang itu dapat menyumbang banyak manfaat kepada masyarakat. Dalam sejarah ribuan tahun manusia, ilmu merupakan antara penyumbang terbesar dalam kemajuan sesebuah tamadun dimana gelombang ilmu turut memberi tempias terhadap kemuculan tamadun-tamadun baharu.

Jika 200 tahun dahulu manusia berbangga dapat hidup sezaman dengan inovator agung bernama Thomas Edison, kita juga boleh berbangga hidup sezaman bersama dengan Elon Musk.

Rujukan:

1. Morse, Jack. 2018. mashable.com. july 10. Accessed july 10, 2018. https://mashable.com/2018/07/09/elon-musk-thailand-trapped-soccer-team/#6oLCvVMyfqqp.

2. 2018. The Biography.com. July 2. Accessed July 10, 2018. https://www.biography.com/people/elon-musk-20837159.

3. Akaun Twitter Elon Musk

4. 2018. CBS News. july 9. Accessed July 10, 2018. https://www.cbsnews.com/live-news/thai-cave-rescue-operation-latest-thailand-boys-soccer-team-2018-07-09-live-updates/.


Bumiputera Technology Fund

Bumiputera Technology Fund atau dikenali sebagai Dana Teknologi Bumiputera adalah dana yang disediakan hasil dari kerjasama erat antara Teraju dan Malaysia Debt Ventures (MDV).

Dana yang disediakan adalah bagi aktiviti perniagaan yang berasaskan teknologi dan keutamaan akan diberikan kepada syarikat syarikat di bawah TERAS dan pemenang program SUPERB
Jumlah dana sekitar RM100 Juta juga disediakan bagi tujuan modal kerja dan perbelanjaan khusus.


Kenapa Amerika Syarikat Suka Berpe-rang?

Ernest Hemingway memenangi Anugerah Nobel Kesusasteraan pada tahun 1954. Ketika itu beliau berusia 55 tahun, usia purata presiden-presiden Amerika Syarikat.

Kehidupannya sangat berliku, seolah-olah anugerah ini bagaikan manisan semata-mata. Mana tidaknya – beliau berhempas pulas menjadi pemandu ambulans semasa Per-ang Dunia Pertama.

Pada 8 Julai 1918, sebutir pelµrµ mor-tar jatuh di tepinya, menyebabkan kece-der-aan teruk di bahagian kaki. Enam bulan beliau tersadai di hospital, jatuh cinta pada seorang jururawat ketika itu yang berkahwin dengan orang lain.

Pengalaman semasa di Eropah memberikan gambaran jelas kepada Hemingway. 27 tahun kemudian, beliau menulis, “tidak kira perlu atau wajar, pepe-rangan sememangnya satu jena-yah.”

Hemingway hanyalah seorang penulis biasa, jauh sekali seorang ahli politik berkuasa. Jadi pentadbiran-pentadbiran White House tidak mempedulikan pendapatnya.

Amerika Syarikat terlibat dalam banyak peper-angan global. Antara 1950 hingga 2015, angin geopolitik boleh dibahagikan berdasarkan dua zon: 1) komunis dan 2) Timur Tengah.

Daripada Korea dan Vietnam, White House mencari pasal di Libya, membebaskan Kuwait daripada penjajahan Iraq, bergelut demi Bosnia, mengisytiharkan per-ang tidak kesudahan di Afghanistan dan menyelesaikan kerja lama di Iraq.

Tetapi ada satu perkara yang ramai tidak tahu: Presiden Amerika Syarikat tiada kuasa untuk mengisytiharkan peper-angan. Jadi siapa yang sebenarnya berkuasa?

Semua institusi Amerika Syarikat berpegang bahawa Perlembagaan Negara ialah dokumen paling suci dalam kerajaan.

Perkara Pertama dalam perlembagaan terbahagi kepada beberapa seksyen. Dalam Seksyen Lapan, dengan jelas perlembagaan berkata bahawa, “Kuasa untuk mengisytiharkan per-ang berada dalam tangan Kongres Amerika Syarikat” (Roos, 2020).

Memahami Kongres Amerika Syarikat

Amerika Syarikat membahagikan kuasa-kuasa pentadbiran supaya tiada institusi berkuasa secara mutlak.

Disebabkan itulah apabila Donald J. Trump tewas dalam pilihan raya, tiada siapa mampu mengubahkan realiti. Kerana semua pihak mengangkat sumpah setia pada perlembagaan, bukan individu atau fahaman.

Kongres Amerika Syarikat pula terbahagi kepada dua: 1) Dewan Perwakilan (bawahan) dan 2) Dewan Senat (atasan).

Untuk mengisytiharkan per-ang, sebuah usul harus dibentangkan dalam Dewan Perwakilan terlebih dahulu.

Kemudian wakil-wakil rakyat akan mengundi sama ada sokong atau tolak usul tersebut. Seramai 435 anggota mengisi dewan ini. Mana-mana usul mendapat 218 sokongan akan diangkat ke Dewan Senat yang mempunyai 100 senator.

Dalam dewan ini, angka minimum ialah 51-49 undi. Mungkin ada yang tertanya-tanya – bagaimana jika usul hanya mendapat 50-50 undi?

Maka dalam situasi (tidak pernah berlaku ini), Presiden Dewan Senat akan mendapat kuasa undi untuk memecah kebuntuan. Dan Presiden Dewan Senat ialah Naib Presiden Amerika Syarikat.

Untuk menggerakkan jentera per-ang ke Iraq, George W. Bush mendapati 296-132 di Dewan Perwakilan dan 77-23 di Dewan Senat.

Menganalisis Halatuju Amerika Syarikat

Pentadbiran George W. Bush telah memulakan pe-rang besar di Afghanistan dan Iraq. Menghampiri pilihan raya 2008, rakyat Amerika Syarikat memilih calon yang kelihatan lebih matang.

Ramai orang sangka Barack Obama akan menggunakan langkah pragmatik, sampai Jawatan Kuasa Nobel memberikan Anugerah Nobel Keamanan kepada Obama (tanpa sebab kukuh).

Dua tahun selepas membentuk kerajaan, lain pula jadinya. Eksperimen Obama telah menukarkan Libya sebagai Iraq 2.0. Jatuhnya Saddam Hussein hanya menyebabkan kelompangan kuasa. Begitu juga di Libya.

Inilah asas yang menerangkan hujah Ernest Hemingway. Tetapi Amerika Syarikat tidak perlu bimbang, kerana semua berlaku di luar negara (Walt, 2011).

Kelebihan ini menyuburkan pengaruh establishment dalam politik Amerika Syarikat. Kelompok berkuasa ini sentiasa berfikir, bahawa kerajaan perlu berbuat sesuatu (di luar negara).

Tidak kira neo-konservatif atau neo-liberal, mesti perlu campur tangan. Mereka tidak kisah jika kerajaan perlu berbelanja sebanyak AS$2 trilion, asalkan matlamat tercapai.

Bukan anak-anak mereka yang turun padang di negara orang. Kerana anak-anak mereka selesa di universiti mahal dan bakal mewarisi syarikat bapa. Jadi sebarang impak ekonomi takkan pernah mereka rasa, melainkan jika muflis atas sebab-sebab tertentu.

Obama mewajarkan campurtangan di Libya atas komitmen pada landasan kebebasan. Tetapi campurtangan ini diluluskan melalui Majlis Keselamatan PBB, bukannya secara terus antara dua negara. Lagipun Libya dibebani masalah-masalah dalaman. Jadi mudahlah buat kerja.

Walaupun Rusia juga mempunyai masalah sama, Amerika Syarikat enggan turun padang membantu Ukraine.

RUJUKAN:

Roos, D. (2020, Januari 15). US Presidents and Congress Have Long Clashed Over (ditapiskan) Powers. History.

Walt, S. (2011, Mac 21). What (ditapiskan) in Libya tells us about the neocon-liberal alliance. Foreign Policy.


Eggboy Dan Senator Australia Racist

Pasal #eggboy tengah trending dek budak umur 17 tahun yang menepekkan telur pada kepala senator Anning, aku nak kongsi sikit hal orang Australia dan New Zealand gunakan telur untuk memalukan pemimpin dan politikus mereka menggunakan telur ni.

Sebenarnya, menggunakan telur untuk memalukan seseorang ni adalah tradisi zaman berzaman dalam kalangan masyarakat Australia dan New Zealand terutamanya yang cenderung mencetuskan kekacauan dan memalukan pemimpin di khalayak ramai.

Budaya ‘menelurkan’ pemimpin ini adalah budaya yang dikongsi bersama oleh rakyat dua negara ini, sama macam budaya ‘membaling kasut’ oleh masyarakat Arab.

Ia adalah tradisi yang dimulakan seawal 29 November 1917, Perdana Menteri Australia, Billy Hughes telah dibaling dengan telur ketika menyampaikan ucapan di stesen keretapi Warwick, Australia.

Beliau dibaling telur ketika berucap di hadapan sekumpulan rakyat Australia, menyokong inisiatif kerahan tenaga bagi kempen Perang Dunia Pertama sedangkan sekumpulan rakyat Australia lain membantah.

Seingat aku, tarikh ini juga diperingati sebagai salah satu hari bersejarah bagi negara Australia.

Malah, istilah ‘egg’ dalam slanga New Zealand adalah bagi menggambarkan seseorang yang bercakap atau melakukan perkara bodoh seperti badut. Menyebut perkataan ‘egg’ kepada seseorang;

“You’re such an egg bro;” misalnya adalah frasa lembut untuk “You’re such a dick bro;”

Ada satu filem dalam slanga NZ guna banyak perkataan egg ni. Tak ingat apa nama filem tu.

Jadi maksudnya apa ni?

Maksudnya, anak muda Australia, seawal 17 tahun sudah sedar betapa signifikan dan relevannya tindakan beliau untuk memberi pengajaran kepada politikus mereka kerana perangai dan sikap yang bukan-bukan.

Paling menarik, tindakan menepekkan telur atas kepala oleh anak muda Australia tersebut boleh dikaitkan dengan sejarah pembinaan negara mereka, malah berkait pula dengan polisi luar negaranya sendiri.

Aku nampak kesedaran ini semakin menonjol dalam kalangan anak muda di Malaysia, sejak selepas PRU13, lebih memuncak pula pasca PRU14.

Tapi pemimpin dan politikus Malaysia boleh terus senang lenang dan sewenang-wenangnya untuk terus bercakap semberono kalau nak lihat kesedaran ini sampai pada kemuncaknya nanti.

Kau jangan cakap abang tak payung.


Ada Apa Pada Lawatan Tun M Ke Jepun?

Esok, Tun M akan memulakan lawatan kerja (working visit) ke Jepun dengan memberi ucaptama di 24th International Conference on the Future of Asia anjuran Nihon Keizai Shimbun (Nikkei), akhbar ekonomi Jepun tersohor. Sejak conference itu diadakan bermula tahun 1998, Tun tak pernah miss kecuali 4 kali (2005, 2007, 2008 dan 2011).

Selepas conference Tun akan berjumpa dengan Shinzo Abe. Kebetulan pula ayah Shinzo Abe (Shintaro Abe) merupakan Menteri Luar Jepun di zaman Tun dulu dari 1982-1986.

Dalam dunia diplomasi, destinasi pertama lawatan luar negara seseorang pemimpin selalu diberikan kepada negara yang dianggap paling penting dan paling rapat. Maka lawatan Tun ini ditafsirkan oleh sesetengah media Jepun dan China sebagai “shinnichi” (親日) atau pro-Jepun, media tempatan pun mula terikut-ikut dengan naratif yang sama.

Tapi pada pandangan den, Tun tidak pro-Jepun atau anti-China. Sebab kalau pro-Jepun maksudnya akan jadi pro-US, kerana Abe mengamalkan dasar luar yang agresif dengan mengadakan kerjasama “Quadrilateral Security Dialogue” atau “Quad” bersama US, Australia dan India untuk menyekat pengaruh China di Indo-Pasifik. Ini bukan satu pilihan yang bagus kerana ia akan “antagonize” China dan merumitkan lagi “balance of power” di Asia Pasifik.

Apa yang Tun mahu ialah menjadikan Jepun sebagai “hedge” kepada China. Maksudnya, secara keseluruhan Malaysia masih akan meneruskan perdagangan dan pelaburan dengan China, tapi melalui peningkatan perdagangan, pelaburan dan kerjasama ekonomi dengan Jepun, risiko kebergantungan (dependence) kepada China dapat dikurangkan. Dengan itu Malaysia menjadi lebih fleksible dan bebas dalam menghadapi China terutamanya isu-isu yang melibatkan kedaulatan seperti Kepulauan Spratly.

Dulu di era Dasar Pandang Ke Timur pun, Tun tidak 100% pro-Jepun. Hubungan ekonomi Malaysia-Jepun tidaklah sentiasa menguntungkan. Jepun ketika itu ialah sebuah negara maju sedangkan Malaysia masih berstatus negara membangun, jadi banyak kepentingan tak aligned (sejajar). Jepun anggap Malaysia sebagai pembekal bahan mentah murah tapi tidak mahu membeli barangan perindustrian Malaysia, dan itu menyebabkan Malaysia mengalami defisit perdagangan dengan Jepun. Sampai Tun membidas Jepun sebagai “colonial” dalam satu ucapan pada Ogos 1984.

Jepun juga terlalu menjaga kepentingan US daripada menjaga kepentingan rakan dagangnya di Asia. Akibat desakan US, Jepun telah menandatangani perjanjian Plaza Accord pada tahun 1985 untuk menaikkan nilai Yen dengan tujuan mengurangkan defisit US. Yang menerima kesan ialah Malaysia kerana banyak hutang dalam Yen jadi doubled nilainya.

Jadi, sebagai “hedge” kepada risiko Jepun, Tun memacukan hubungan ekonomi Malaysia-China. Berbanding Jepun, China dan Malaysia berkongsi lebih banyak kepentingan bersama sebagai negara membangun dan negara yang tidak mahu didominasi oleh hegemoni ekonomi-politik US.

Apabila Tun mencadangkan sebuah East Asian Economic Group (EAEG) pada tahun 1990 sebagai alternatif kepada Asia Pacific Economic Cooperation (APEC) dan minta Jepun untuk lead, Jepun menolak sebab takut menyinggung US. Ketika Krisis Kewangan Asia 1997, Tun minta Jepun untuk lead Asian Monetary Fund (AMF) sebagai alternatif kepada International Monetary Fund (IMF), sekali lagi Jepun tolak. Namun kedua-dua idea itu disambut balik oleh China dan China banyak membantu merealisasikan idea itu dalam bentuk kerjasama “ASEAN Plus Three”. Bayangkan betapa rugi kalau hanya bergantung pada Jepun semata-mata pada waktu itu.

Di era 1980-an, apabila Jepun terlalu dominan, maka China digunakan untuk hedge Jepun. Pada hari ini, apabila China terlalu dominan, maka Jepun digunakan untuk hedge China. Tak kira siapa yang jadi PM, pendekatan hedging inilah petua untuk memelihara kebebasan dan neutrality Malaysia.

Dalam gambar: Tun berkanpai dengan Yasuhiro Nakasone, PM Jepun ketika lawatan rasmi pertama beliau ke Jepun pada tahun 1983. Nakasone masih hidup dan kini berumur 100 tahun.

#哲人宰相マハティール
#ルックイースト


MV Pulau Kidjang: “Titanic” Malaysia

Ada beberapa peristiwa yang melibatkan kem4langan kapal, sesetengah orang akan kaitkan dengan peristiwa Titanic. Contohnya peristiwa RMS Empress Of Ireland dipanggil Titanic Canada, Peristiwa MV Sewol dipanggil Titanic Korea dan sebagainya. Negara kita juga ada kisah yang dipanggil Titanic Malaysia.

47 tahun yang lepas, satu peristiwa penenggelaman sebuah kapal di perairan Sarawak masih menjadi igauan buat ahli keluarga hingga ke hari ini.

MV Pulau Kidjang merupakan sebuah kapal yang beroperasi di perairan Sarawak pada pertengahan tahun 1960-an hingga awal tahun 1970-an. Kapal M.V. Pulau Kidjang dibina pada tahun 1963 dan didaftar di pelabuhan Singapura dengan nombor pendaftaran awal ialah 159456.

Sijil pendaftaran yang dikeluarkan oleh kerajaan Singapura dan sah sehingga 10 Mei 1973. Kapal yang diperbuat daripada besi keluli dan kayu ini asalnya dibenarkan membawa seramai 225 orang iaitu 180 penumpang dan 45 anak kapal. Kapal M.V Pulau Kidjang ini berperanan sebagai kapal kargo dan kapal penumpang.

Kapal buatan Taiko Dackard and Engineerig Co. Ltd., Hong Kong ini pernah beroperasi diperairan Singapura dan sebahagian perairan Indonesia sehingga zaman konfrantasi pada tahun 1963. Namun, menjelang tahun 1965, perkhidmatan kapal ini terpaksa diberhentikan atas faktor keselamatan.

Oleh itu, pentadbiran syarikat kapal telah memohon sijil keselamatan kepada pihak kerajaan dan sijil itu dikeluarkan dan sah sehingga tahun 1974. Serentak dengan pengeluaran sijil keselamatan dan penumpang, pemilik kapal juga telah diarahkan supaya meningkatkan beberapa kelengkapan keselamatan pelayaran termasuklah pemasangan alat perhubungan komunikasi radio.

Arahan tersebut yang terkandung di dalam surat bertarikh 10 Januari 1966 dikeluarkan setelah pemeriksaan olah Jabatan Laut Sarawak ke atas M.V Pulau Kidjang mendapati kedudukan stabiliti kapal tidak seimbang.

Pada 27 Disember 1973 di sebalik kemeriahan sebahagian rakyat Sarawak menyambut Hari Natal, tiada siapa menduga akan ada hari hitam di mana mengubah hidup mereka selamanya. MV Pulau Ridjang merupakan kapal pengantara bagi Sarikei-Kuching. Pada hari itu, 140 penumpang dan anak kapal berada di atas kapal.

Kapal mula bergerak dari Kuching sekitar jam 630 petang 26 Disember 1973 . Pada jam 2 pagi, sebaik sahaja memasuki muara Kuala Rejang, cuaca bertukar menjadi buruk disusuli angin kencang dan ombak besar. Keadaan menjadi kelam kabut apabila tali pengikat kenderaan dan kargo di buritan kapal terputus menyebabkan kapal tidak stabil sebelum terbalik dan karam.

Kebanyakan mangsa mavt akibat lemas di balik kegelapan malam ditambah pula cuaca buruk. Penumpang yang terselamat pula terdampar di Pantai Tanjung Gerigat dan diselamatkan  oleh kapal pengangkut kayu, MV Hornbill.

Operasi SAR kemudian dilancarkan bagi mencari mangsa-mangsa yang lain. Ia membabitkan kapal peronda, KD Seri Kelantan dan helikopter Nuri. Hasil dari oeprasi pencarian, hanya 40 orang terselamat dan 53 m4yat mangsa termasuk lima m4yat anak kapal berjaya ditemui.

Tenggelamnya M.V Pulau Kidjang merupakan titik hitam di dalam sejarah maritim Sarawak Bumi Kenyalang. Terdapat sebuah tanah perkubvran bagi mangsa-mangsa yang terlibat berhampiran Sarikei bagi memperingati peristiwa ini. Puing-puing kapal ini juga masih dapat dilihat hingga ke hari ini bagi memperingati bahawa tempat tersebut pernah menjadi saksi bagi terk0rbannya anak-anak Sarawak pada tanggal 27 Disember 1973.

RUJUKAN:

Tragedi M.V Pulau Kidjang dan 47 nyawa yang ‘bersemadi’ di muara Tanjung Jerijeh. https://malaysiagazette.com/2018/12/30/tragedi-m-v-pulau-kidjang-dan-47-nyawa-yang-bersemadi-di-muara-tanjung-jerijeh/


100 Kata Pujian Buat Nabi Muhammad Daripada Maharaja Hongwu

Hubungan antara
dunia Islam dan China terjalin sejak kira-kira 20 tahun sesudah kewafatan
baginda Nabi Muhammad s.a.w. lagi, iaitu apabila pada tahun 651M semasa
berlangsungnya pemerintahan Khalifah ‘Uthman ibn ‘Affan, salah seorang sahabat
baginda yang bernama Sayyidina Saad ibn Abi Waqqas tiba dan menyebarkan agama
Islam di negara berkenaan yang ketika itu berada di bawah pemerintahan Dinasti
Tang (618-907M).

Merentas peredaran sejarah,muncul beberapa figura terkemuka yang berpengaruh besar dalam menyebarkan agama Islam di China. Antara yang paling menonjol adalah Syed Umar Shams al-Din (Sayyid al-Ajall) yang dilantik sebagai menteri kewangan dalam pentadbiran Dinasti Yuan (1279-1368M).

Pengaruh yang dimainkannya itu sempat diabadikan oleh Marco Polo dalam catatannya semasa mengunjungi empayar berkenaan. Dalam khidmatnya di masa terkemudian, Sayyid al-Ajall ditugaskan untuk mentadbir Yunnan dan sejarahwan memerincikannya sebagai seorag yang membawa ‘ketamadunan’ di Yunnan.

Pendakwah-pendakwah
Islam di China tidak hanya menyebarkan agama Islam menerusi tutur bicara
ataupun tingkah laku yang mulia, akan tetapi mereka turut meraikan sebarang
elemen terpuji yang terdapat dalam tradisi tempatan yang bersesuaian dengan
ajaran Islam. Sayyid al-Ajall misalnya, menyatukan komuniti pimpinannya dengan
menubuhkan sekolah-sekolah Konfusianisme.

Walaupun Islam
menerima penerimaan pada peringkat tertinggi semasa pemerintahan Dinasti Ming
(1368-1644), tradisi Islami-Konfusianisme tidak mencapai masa-masa kemuncak
melainkan pada era Dinasti Qing (1644-1911M) yang memperlihatkan ahli-ahli
teologi, metafizik dan pemikir Islam di China mula lahir bagaikan cendawan
selepas hujan. Ilmuwan-ilmuwan ini kemudiannya menubuhkan sekolah-sekolah
falsafah yang memperkenalkan tradisi ‘Han Kitab’, yang mempromosikan pemikiran
Islami-Confucian dengan antara pelopor utamanya adalah Wang Daiyu (1660).

Sehingga ke hari
ini, populasi umat Islam di China mencapai 1-2% dari populasi keseluruhan
negara berkenaan, dengan terdapat lebih 39 000 buah masjid di sana. Walau
bagaimanapun, nasib umat Islam di sana terutama daripada etnik Uyghur amat
membimbangkan dan kita sama-sama doakan kesejahteraan buat mereka, baik sebagai
saudara seagama mahupun sebagai saudara semanusia.

Justeru dalam artikel kali ini, mari kita memperingati kembali riwayat hidup seorang maharaja Cina yang ulung, yang walaupun bukanlah seorang Muslim, akan tetapi sempat mengabadikan penerimaannya terhadap agama Islam dan pujiannya terhadap baginda Nabi menerusi sebuah syair.

KEHIDUPAN AWAL MAHARAJA HONGWU

Maharaja Hongwu, atau nama asalnya, Zhu Chonga dilahirkan pada 21 Oktober 1328 di Haozhuo (Anhui moden) dalam sebuah keluarga lima-beradik yang sangat miskin. Teruknya tahap kemiskinan yang dialami oleh keluarga baginda sampaikan sejarahwan menyebutkan bahawa mereka kerap berpindah-randah semata-mata mahu menghindari dari pengutip sewa.

Kehidupan
keluarga Zhu bertambah buruk apabila China diserang wabak penyakit yang menular
pada tahun 1340an, di mana ia meragut nyawa bapa dan abang sulung Zhu Chongba.
Hal ini mengakibatkan keluarga mereka kehilangan tempat bergantung; ketua
keluarga yang boleh mencarikan tempat untuk berteduh dari hujan atau panas,
yang boleh menyediakan walau sesuap nasi.

Justeru ketika
berusia 16 tahun, Zhu terpaksa meneruskan hidup di sebuah kuil Buddha di Anhui
sebagai seorang sami, atau paling tidak, pengkhidmat kuil. Kehidupan sebegini
sememangnya menjadi pilihan lazim bagi individu yang datang daripada keluarga
miskin kerana dengan cara ini, mereka boleh mendapatkan tempat untuk berteduh
dan jika beruntung, makanan untuk mengalas perut.

Walau bagaimanapun, kehidupan di kuil ini juga berlangsung sukar sehingga pada suatu tahap, baginda terpaksa mengemis meminta makanan di jalanan. Pada waktu itu, populasi China secara keseluruhannya terutama di bahagian tengah dan utara mengalami kepayahan hidup. Tidak kurang yang mengalami kebuluran akibat kemarau dan ketidakprihatinan pemerintah Yuan pada waktu itu.

Dalam kesempatan itu, Zhu Chongba mengembara di bahagian tengah Cina selama bertahun-tahun sebelum pada usia 24 tahun, baginda kembali semula ke kuil yang sudah dianggap sebagai rumahnya di Anhui itu. Namun tidak lama kemudian, kuil tersebut dimusnahkan oleh tentera kerajaan sekaligus menjadikan Zhu Chongba sebagai seorang gelandangan.

Kehidupan
awalnya diwarnai dengan ranjau-ranjau yang berduri, yang tusukannya cukup perit
sehingga membuatkan Zhu Chonga terus mengingati penderitaan yang pernah dialaminya
itu walau sesudah memerintah sebagai seorang maharaja kelak dan
menterjemahkannya ke dalam bentuk empati dan bantuan yang dihulurkan buat
petani-petani miskin.

Walaupun menjalani usia muda sebagai seorang yang miskin, berkat hidup di dalam kuil di Anhui tersebut membolehkan Zhu Chongba tumbuh mendewasa sebagai seorang yang celik huruf dan berpendidikan dalam ajaran Buddhisme.

Pun begitu, ketaatannya terhadap ajaran Buddhisme sama sekali tidak menghalangnya untuk mengamalkan prinsip-prinsip Confucian di usia lanjutnya. Baginda bahkan dicatatkan sempat menulis edisi sendiri bagi buku Mencius (372-289SM), seorang ilmuwan Confucian yang ulung.

KEHIDUPAN MAHARAJA HONGWU SEBAGAI KETUA PEMBERONTAK

Sejak kurun
ke-13 Masehi, China diperintah oleh Dinasti Yuan yang kekuasaannya itu
berlangsung selama sekitar 100 tahun. Walaupun sejarahnya dimulakan dengan
keluarga penakluk hebat, Kublai Khan si cucu kepada Genghis Khan, Dinasti Yuan
mengalami kemerosotan secara bertahap tetapi pasti menerusi beberapa faktor
seperti kemiskinan, wabak penyakit, bencana banjir, jenayah rompakan yang
meluas dan juga pemberontakan rakyat, di samping pertelagahan sesama sendiri
dalam kelas atasan.

Pasukan pemberontak yang paling menonjol dalam penentangan terhadap kerajaan Yuan adalah Gerakan Serban Merah, yang dinamakan bersempena kain lilit kepala berwarna merah yang dikenakan oleh setiap anggotanya – mirip dengan Gerakan Serban Kuning yang meruntuhkan Dinasti Han kira-kira 1000 tahun lebih awal.

Gerakan ini
mempunyai akar yang kembali kepada gerakan keagamaan yang dikenali sebagai
Teratai Putih, sebuah gerakan yang ditubuhkan sebagai tindak balas rakyat
terhadap penindasan yang dilakukan oleh kerajaan terhadap rakyat terutama
ketika mereka dikerah sebagai buruh paksa untuk menjalankan kerja-kerja
pembinaan Terusan Besar dan Sungai Kuning. Pemberontakan Serban Merah ini
bergiat secara aktif di bahagian utara dan sedikit ke tengah Empayar China.

Pada tahun 1352, sebuah pasukan pemberontak yang dipimpin oleh seorang Muslim bernama Guo Zixing menyerang Haozhuo, wilayah kelahiran Zhu Chongba. Zhu Chongba yang ketika itu berusia 24 tahun mengambil keputusan untuk menyertai pasukan ini dan sebagai memperingati peristiwa bakal menjadi titik perubahan dalam hidupnya, baginda mengubah nama menjadi Zhu Yuanzhang. Kualiti kepimpinan dan latar-belakang berpendidikan yang dimilikinya membolehkan baginda mendaki tangga hierarki dengan pantas sehingga baginda diperakui sebagai orang nombor dua dalam pasukan pemberontak berkenaan.

Hal ini sempat
mencetuskan pertegangan antara Zhu dan Guo, namun ia berjaya diredhakan setelah
Zhu mengahwini puteri angkat Guo, iaitu Ma yang memainkan peranan penting dalam
mendamaikan hubungan mereka berdua.

Pada tahun 1353, Zhu dan pasukan pemberontaknya berhasil menguasai Chuzhou (juga terletak di Anhui moden). Memasuki tahun 1355, Guo Zixing meninggal dunia dan kedudukannya diambil-alih oleh Zhu Yuanxhang. Baginda menghalakan serangannya ke arah timur China dan berupaya menguasai sejumlah bandar di sana.

Kekuatannya dipusatkan di sekitar delta Sungai Yangzte (Chang Jiang). Sepanjang kempen pemberontakannya itu, terutama ketika berada di Chang Jiang, Zhu Yuanzhang bertembung dengan ramai pahlawan dan cendekiawan yang sebahagiannya menawarkan khidmat untuknya. Justeru, jumlah pengikut baginda pada waktu ini dipercayai mencecah 20 000 – 30 000 orang.

Dalam pada itu,
Zhu Yuanzhang juga berkesempatan mempelajari dengan lebih lanjut sejarah Cina
dan kitab-kitab klasik Confucius serta prinsip-prinsip pentadbiran di bawah
tunjuk ajar cendekiawan-cendekiawan Confucian yang direkrutnya itu. Selain mula
menyerap pemahaman Confucianisme, tahap ini juga menyaksikan Zhu Yuanzhang mula
menampilkan imej diri dan pasukannya sebagai pejuang yang membela nasib rakyat
dan bukan hanya sekadar pemberontak yang mahu menggulingkan kerajaan.

Pada masa-masa inilah baginda memfokuskan cita-cita gerakan pemberontakan Serban Merah tidak hanya sekadar untuk mengembalikan Dinasti Song (960-1279), sebaliknya menubuhkan hegemoni tersendiri.

ZHU YUANZHANG MENGAMBIL-ALIH TAMPUK PEMERINTAHAN
CHINA

Maka pada tahun
1356, hanya setahun sesudah menjadi ketua pemberontak dan empat tahun selepas
menyertai pasukan berkenaan, Zhu Yuanzhang mengepalai pasukannya menuju ke
Nanjing, ibu kota Yuan. Nanjing berjaya dikuasai dan Dinasti Yuan habis
digulingkan, walaupun saki-baki kekuasaannya masih lagi tersisa.

Selepas mengisytiharkan diri sebagai pangeran Wu, Zhu Yuanzhang menubuhkan orde pemerintahan tersendiri yang efektif dengan bantuan cendekiawan-cendekiawan yang memainkan peranan sebagai menteri. Baginda menggalakkan pertanian dengan mengurniakan tanah-tanah terbiar kepada rakyat yang belum memiliki tanah untuk diusahakan.

Pada masa-masa
ini, Zhu tampil sebagai salah seorang ketua yang paling terkemuka di China,
dengan hanya disaingi oleh beberapa seterus seperti Chen Youliang dan Zhang
Shicheng. Cheng Youling adalah individu yang sudah pun menabalkan dirinya
sebagai maharaja Han pada tahun 1360, dan kekuasaannya berpusat di Wuchang
(wilayah Hebei) dan mendominasi sebahagian besar wilayah tengah China. Zhang
Shicheng pula menamakan dirinya sebagai Putera Cheng dari Dinasti Zhou,
berpangkalan di Pingjiang (kini Suzhou) di timur.

Untuk merealisasikan cita-citanya yang mahu membentuk dinasti baharu, seteru-seteru tersebut terlebih dahulu perlu ditundukkan. Maka pada tahun 1363, sebuah pertempuran naval berlaku di Tasik Poyang, melibatkan jong-jong p3rang Chen Youliang dan tongkang-tongkang kecil milik armada Zhu Yuanzhang. Pertempuran penentu tersebut berlangsung selama tiga hari dan berakhir dengan memihak kepada Zhu. Chen sendiri terkorban dan armada p3rangnya habis musnah. Kubu kuat Chen, iaitu Wuchang ditawan pada tahun 1364 dan kemudian, disusuli oleh penaklukan Hubei, Hunan dan Jiangxi.

Tiga tahun kemudian, iaitu pada 1367, seorang individu yang mendakwa diri sebagai pewaris sah Dinasti Song, iaitu Han Li’er mencari suaka politik di Nanjing kerana berasa terancam dengan kehadiran tentera Monggol di kubunya, Chuzhou. Ketika diiringi oleh salah seorang tentera Zhu, Han Li’er m4ti lemas apabila perahu yang dinaikinya karam. Sebahagian sejarahwan menyebutkan bahawa Zhu memainkan peranan dalam kejadian tersebut.

Pada tahun yang sama, Zhang Shicheng ditangkap dan dibawa ke Nanjing, di mana baginda membvnuh diri di sana sekaligus meninggalkan Zhu Yuanzhang sebagai individu paling berkuasa di China pada waktu itu.

Setelah keadaan
mula relatif tenang dan aman berkat penghantaran ketumbukan demi ketumbukan
tentera di bawah kepimpinan panglima seperti Xu Da dan Chang Yuchun, maka Zhu
Yuanzhang pun mengambil peluang untuk menabalkan dirinya sebagai maharaja pada
tanggal 23 Januari 1368. Dengan itu, maka secara rasminya Dinasti Ming
(bermaksud ‘cerah’) tertubuh dan berpusat di Nanjing. Sebagai maharaja, Zhu
Yuanzhang memakai gelaran Hongwu dan kadangkala disebut sebagai Taizu.

Baginda meraih penguasaan mutlak ke atas China selepas berjaya menawan Shandong dan Henan, sementara maharaja terakhir Yuan, iaitu Shundi melarikan diri ke Mongolia pada bulan Ogos 1368. Walaupun kekuatan Dinasti Yuan masih lagi tersisa di China sekaligus membuatkannya tidak tumbang secara muktamad, akan tetapi sejarah secara rasmi menyatakan bahawa pemerintahan Dinasti Yuan berakhir pada waktu itu.

Saki-baki
pengaruhnya tumbang dengan mudah apabila tentera-tenteranya di bahagian barat
laut, dan kemdian di barat daya ditundukkan oleh Maharaja Hongwu. Penyatuan
China secara menyeluruh hanya selesai dilakukan pada tahun 1382 Masehi,
kira-kira 14 tahun sesudah kenaikan takhta Zhu Yuanzhang.

POLISI PENTADBIRAN MAHARAJA HONGWU

Walaupun catatan sejarah menyifatkan pentadbiran Maharaja Hongwu sebagai tirani, atau lebih tepat, bersifat despotik, akan tetapi sejarawan juga tidak menafikan hakikat bahawa Maharaja Hongwu banyak memelihara kebajikan rakyat dan membantu petani miskin, di samping mempergiatkan tahap pendidikan populasi empayarnya.

Perkara ini agak munasabah jika kita mempertimbangkan latar belakangnya baik sebagai seorang miskin yang pernah kebuluran mahupun sebagai seorang pemberontak yang menggulingkan kerajaan. Dalam bersimpati terhadap nasib rakyatnya yang dilanda kemiskinan, corak pentadbirannya juga dipengaruhi dengan pesimistik yang lahir dari kerisauannya bakal digulingkan dengan cara yang sama seperti baginda menggulingkan Dinasti Yuan.

Sebagai maharaja yang budiman, Maharaja Hongwu kerap mengagihkan pemilikan tanah kepada rakyat jelata untuk diusahakan dengan aktiviti pertanian. Menerusi kod undang-undang (Da ming li) yang digubalnya, baginda merekod dan mendaftarkan pemilikan hartanah tersebut dengan tujuan supaya ia tidak dirampas dari tangan mereka. Undang-undang tersebut juga merangkumi polisi percukaian, polisi pewarisan status ketenteraan bagi rakyat di wilayah yang terancam, polisi perdagangan antarabangsa yang lebih ketat, dan juga polisi peruftian dari negara-negara jiran yang dikembalikan seperti dahulukala.

Maharaja Hongwu turut mengusahakan projek-projek awak seperti pembinaan empangan, terusan dan pengairan yang dibangunkan demi kepentingan rakyat jelata. Menurut catatan sejarah, kadar cukai tanah di zaman pemerintahannya juga dipercayai relatif rendah. Untuk meminimakan kos perlindungan hartanah rakyat dan memaksimakan tahap keefisienan pengawalan keselamatan, baginda turut mengurniakan pemilikan tanah kepada kelas tentera. Dengan demikian, tentera yang menerima ganjaran tersebut tidak hanya memelihara tanah pemilikannya, malah juga tanah pertanian di sekitarnya.

Rentetan polisi
ekonomi Maharaja Hongwu yang tidak banyak bergantung pada perdagangan
antarabangsa dan lebih cenderung untuk mematuhi doktrin ajaran Confucian yang
lebih mengutamakan pertanian, maka sektor berkenaan menerima tumpuan utama
daripada kerajaan.

Sebagai produk dari sistem pendidikan percuma agama Buddha, Maharaja Hongwu turut menganjurkan polisi pendidikan percuma buat kesemua rakyatnya. Untuk melahirkan cendekiawan-cendekiawan berbakat bagi menjawat profesion kerajaan, baginda memerintahkan penubuhan sekolah-sekolah secara meluas di setiap peringkat pada tahun 1369. Pada tahun berikutnya pula, baginda memperkenalkan semula sistem peperiksaan sebagai langkah untuk merekrut pegawai kerajaan. Polisi peperiksaan sebegini terus diamalkan sehingga kurun ke-20 Masehi.

Polisi
pendidikan yang diusahakan dengan giat oleh Maharaja Hongwu ini menjadikan
zaman pemerintahannya secara khusus, atau Ming secara umum sebagai zaman di
mana sekolah-sekolah ditubuhkan dengan begitu pesat jika dibandingkan dengan
zaman-zaman lain dalam sejarah Cina. Dari sudut kesenian pula, walaupun ia
hanya mencapai masa kemuncak pada zaman pemerintahan maharaja-maharaja Ming
yang lebih terkemudian, akan tetapi Maharaja Hongwu sempat menubuhkan akademi
lukisan di Nanjing.

Dalam polisi
hubungan antarabangsa pula, Maharaja Hongwu berupaya meluaskan prestij Ming.
Wilayah selatan Manchuria berhasil ditakluk manakala wilayah-wilayah jauh
seperti Korea, Kepulauan Ryukyu, Annam dan negara-negara lain kembali
menghantar ufti sebagai perakuan terhadap pemerintahan Hongwu sebagai Maharaja
Ming.

Konflik dengan Monggol terus berlanjutan di mana baginda menghantar sejumlah ekspedisi ketenteraan yang berjaya menembusi sehingga ke Asia Tengah dan sempat bertembung dengan Timurlane si penakluk agung. Pun begitu, kempennya di timur Cina tidak meraih kejayaan yang memberangsangkan apabila pasukan tenteranya tidak mampu menangani lanun-lanun Jepun (wokou) yang menghuru-harakan wilayah pesisiran China. Masalah ini hanya ditundukkan oleh pengganti-penggantinya.

Walau bagaimanapun, demi memelihara takhtanya, Maharaja Hongwu juga sering bertindak kejam, tidak rasional dan sering memasang syak-wasangka terhadap menteri-menterinya. Jika ada menteri yang kurang menyenangkan hatinya, baginda tidak teragak-agak untuk menyebatnya dengan buluh yang kadangkala mengakibatkan maut. Baginda juga lazim menjatuhkan hukuman m4ti ke atas sesiapa sahaja yang disyaki menentangnya. Bukan hanya orang yang disyaki sahaja menerima hukuman, akan tetapi keluarga dan rakan-rakannya juga turut menerima nasib yang sama.

Pada tahun 1376 misalnya, ribuan menteri dikenakan hukuman kerana menurut Maharaja Hongwu, gagal mengendalikan cukai bijirin dengan baik. Semenjak tahun 1380 pula, dipercayai lebih 15 000 orang menjadi mangsa syak-wasagka Maharaja Hongwu apabila mereka dihukum atas tuduhan terlibat dalam komplot membvnuh baginda. Selain pegawai sivil, pegawai ketenteraan juga tidak terlepas daripada perkara ini apabila tiga orang panglima utama Ming dijatuhi hukuman pada tempoh antara tahun 1393 hingga 1395.

MAHARAJA HONGWU DAN ISLAM

Baik dipandang
dengan kacamata hitam mahupun putih, ia sama sekali tidak menafikan hakikat
bahawa Maharaja Hongwu adalah maharaja yang pernah mengabadikan puisi sanjungan
terhadap baginda Nabi Muhammad s.a.w. menerusi puisi masyhurnya, 100 Kata
Sanjungan:

“Semenjak
penciptaan alam semesta lagi,
Tuhan telah pun melantik insan teragung sebagai pemimpin.
Dari barat baginda dilahirkan,
dan menerima lembaran suci;
sebuah kitab yang mengandungi 30 bahagian,
untuk membimbing seluruh makhluk.
Ketua segala ketua,
pemimpin mereka yang suci,
dengan bantuan daripada Tuhan,
demi melindungi umatnya,
dengan solat lima waktu,
mengharapkan ketenangan dalam senyap,
tumpuan hatinya ditumpahkan kepada Allah,
memberikan kekuatan kepada yang lemah,
menyelamatkan mereka daripada bencana,
melihat menerusi pandangan ghaib,
menarik roh manusia agar menjauhi maksiat,
bagindalah rahmat buat sekalian alam.
memimpin makhluk sejak purbakala,
di jalan agung yang menghapuskan segala kejahatan.
Agamanya suci lagi benar,
bagindalah Muhammad,
insan mulia paling agung.”

Pada hari ini, sejumlah salinan puisi ini kemudiannya digantung di beberapa buah masjid di Nanjing sebagai tanda peringatan betapa besarnya pengaruh Islam di zaman pemerintahan Ming. Selain itu, Maharaja Hongwu turut memerintahkan pembinaan sejumlah masjid di Xijing, Nanjin, Yunnan, Fujian dan Guangdong. Masjid Jinjue di Nanjing turut dibina semula dan ramai Muslim-Cina beretnik Hui dibawa masuk untuk menetap di ibu kota Ming itu. Hal ini menjadi indikasi besar bahawa baginda turut membenarkan, kalau bukan menggalakkan, penyebaran agama Islam di empayarnya.

Semenjak menjadi
ketua pemberontak lagi, Maharaja Hongwu mengandalkan sebahagian kekuatannya
daripada panglima-panglima Muslim. Di bawah kepimpinannya sebagai seorang
maharaja, dicatatkan terdapat seramai 10 orang panglima Muslim yang berkhidmat
untuknya, seperti Chang Yuchun, Lan Yu, Ding Dexing, Mu Ying, Feng Sheng dan Hu
Dahai. Masing-masing memainkan peranan yang cukup besar dalam lapangan
ketenteraan Ming.

Misalnya, Lan Yu
pada tahun 1388 memimpin sebuah pasukan tentera diraja Ming menuju Tembok Besar
Cina dan memenangi pertempuran ke atas tentera Mongol. Mu Ying pula berjasa
dalam mengawal keselamatan di Yunnan dan tugas tersebut terus disambung oleh
keturunannya.

KEMANGKATAN DAN PEWARISAN TAKHTA

Maharaja Hongwu mangkat pada tanggal 24 Jun 1398 di usia 70 tahun setelah 30 tahun memerintah Dinasti Ming. Sebelum kemangkatannya, baginda yang dicatatkan mempunyai 26 orang putera menamakan putera Zhu Biao sebagai pewarisnya. Namun, Zhu Biao meninggal dunia pada tahun 1392 justeru baginda menamakan pula calon keduanya, iaitu putera sulung Zhu Biao yang bernama Zhu Yunwen. Sebagai maharaja, Zhu Yunwen menggunakan gelaran Maharaja Jianwen (1392-1402).

Namun, pemerintahan Maharaja Jianwen tidak berlangsung panjang apabila kedudukannya dirampas oleh putera Hongwu yang lain, iaitu Zhu Di (digelari Putera Yan) yang kekuasaannya berpusat di Beijing. Sememangnya, peribadi Zhu Di dan kekuatan tenteranya melayakkan dirinya untuk menjadi maharaja. Setelah memenangi p3rang saudara yang memakan masa tiga tahun lamanya, Zhu Di menabalkan dirinya sebagai Maharaja Yongle (1403-1424) dan mengemudi Ming untuk mengecapi zaman keemasannya.

RUJUKAN

Muhammad Syafiq
Borhannuddin. (15 September 2018). China’s forgotten legacy of Islam. New
Straits Times.
https://www.nst.com.my/opinion/letters/2018/09/411469/chinas-forgotten-legacy-islam

Mark Cartwright.
(13 February 2019). Hongwu Emperor. Ancient History Encyclopedia.
https://www.ancient.eu/Hongwu_Emperor/

David B. Chan.
(n.d.) Hongwu, Emperor of Ming Dynasty. Britannica.
https://www.britannica.com/biography/Hongwu/Despotic-tendencies

World History.
(25 Mei 2017). Emperor Hongwu Biography.
https://worldhistory.us/chinese-history/emperor-hongwu-biography.php

Jessica Aya Harn. (2
November 2019). The Hundred-word Eulogy: An ancient poem written by the Hongwu
Emperor of China in praise of Islam. The Muslim Vibe.https://themuslimvibe.com/western-muslim-culture/the-hundred-word-eulogy-an-ancient-poem-written-by-the-hongwu-emperor-of-china-in-praise-of-islam


Buta Sejarah Membawa Kepada Bangsat & Merempat

Jika kita tidak reti sejarah sendiri, maka kita berkemungkinan besar membawa aura bangsat dalam diri dan keluarga malah masyarakat dan negara. Kebengongan kita boleh membahayakan nasib satu bangsa dan generasi ke generasi seterusnya.

Seperti kes penjelajah Perancis yang bertanyakan siapakah yang membina Angkor Wat kepada penduduk tempatan sekitar abad ke-19 yang lalu, mereka menjawab, ianya dibina oleh orang luar atau para dewa dan gergasi yang hebat.

Padahal ianya dibina oleh manusia macam mereka, yang punya dua lubang hidung dan dua cuping telinga. Padahal ianya dibina oleh nenek moyang mereka, bukannya orang luar. Bila kita tidak tahu sejarah kita yang lalu, kita cenderung menghakimi sejarah kita berdasarkan nasib kita hari ini. Jika pengkaji Barat tidak membuat kajian lanjut dan rujuksilang dengan pelbagai rekod, mungkin hari ini orang Khmer hanya berpuashati Angkor Wat dibina oleh ‘orang luar’ itu dan gergasi monster yang gagah perkasa. Dan kemungkinan besar Thailand akan mengaku ‘orang luar’ itu adalah mereka. Pasti.

Kalau tidak tahu siapa bina, cepat kata ‘orang luar’ bina. Kalau tak tahu asal-usul sendiri, cepat judge diri tu asal dari sekian-sekian ‘orang luar’. Semua ‘orang luar’ yang buat. semua ‘orang luar’ yang punye. Yang dia ada hanya spende dia.

Korea Selatan tidak bina replika kapal perang Un’yō milik Jepun bagi melambangkan sejarah maritim negaranya. Korea Selatan malah memusnahkan bangunan dan struktur penjajah Jepun untuk memberi laluan kepada pembinaan semula istana-istana raja mereka. Kita di sini selalu terkagum-kagum melihat satu negara Asia yang tubuh badan mereka lebih kurang sama macam kita, yang makan nasi dan sayur-sayur boleh menjadi amat maju dan canggih kehidupan mereka, menjadi peneraju dalam perniagaan dan bioteknologi. Kita pun merasa amat ralat dan mula menyalahkan nasib mengapa kita ditakdirkan menjadi bangsa sekian-sekian dan tidak dilahirkan sebagai bangsa yang maju macam Korea.

Idiot. Masalahnya, mengapa kita tidak mengikut apa jua sikap dan langkah Korea Selatan dan negara-negara maju lain dalam memelihara SUMBER KEPADA SEGALA SEMANGAT, MOTIVASI DAN KEKUATAN DALAMAN yang memacu segala macam kemajuan dunia yang mereka kecapi hari ini?

Manusia bukan robot tiba-tiba boleh bekerja dengan penuh semangat dan dedikasi. Petik butang terus jalan. Tak. Manusia perlukan ‘battlecry’ untuk dia bekerja dan bertindak dengan penuh rasa hebat dan bangga.

Kita nak maju macam mereka tapi kita musnahkan tempat-tempat sejarah sendiri. Kita nak maju macam mereka tapi kita bina replika keagungan bangsa asing yang menjajah kita malah ada yang tidak ada kena mengena dengan kita. Kita nak maju macam mereka tapi kita kedekut nak support pembangunan sejarah di negara kita. Adakah kita cacat atau terencat akal dari kecil? Kenapa pemikiran kita tak sama macam mereka? Mengapa kita suka kondem sejarah sendiri tetapi mereka tingkat dan naikkan sejarah mereka sampai satu dunia tahu. Adakah kita masih kurang matang dan kebudak-budakan manakala mereka sudah matang dan bersikap dewasa?

Maka layaklah mereka maju dan jauh mengatasi kita dan kita masih begini.

~Srikandi
Rentaka Sekalian Bijasura

Foto: Kerja-kerja pemuliharaan Gwanghwamun, gerbang utama istana Gyeongbok di Korea Selatan. Ketika penjajahan Jepun, pihak Jepun telah mengarahkan kompleks istana ini dimusnahkan secara sistematik bagi menghilangkan simbol Dinasti Joseon dan kebanggaan orang Korea kepada warisannya.


Abraham Lincoln: Antara Presiden USA Terhebat Dalam Sejarah!

Bila kita sebut berkenaan Abraham Lincoln, pasti bagi warga Amerika dan pencinta kebebasan menganggap beliau sebagai tokoh dunia yang ulung. Jasa beliau dalam menamatkan amalan perhambaan dan Perang Saudara antara pihak Kesatuan dengan Konfederasi menjadikan Lincoln presiden Amerika paling popular mengatasi pengasas negara Uncle Sam, George Washington dan Franklin Delano Roosevelt. Tetapi di sebalik ini, tersembunyi pelbagai fakta menarik berkenaan presiden Amerika ke-16.

1. Juara World Wrestling Entertainment (WWE)!

WWE belum wujud pada era beliau tapi itu tidak menghalang Lincoln dikenali sebagai jaguh gusti. Ini berlaku disebabkan oleh anggota badannya yang panjang sekaligus membantunya lebih pantas dan dapat menumpaskan mana-mana lawannya. Buktinya, Honest Abe (gelaran Lincoln) hanya kalah sekali dalam 300 perlawanan. Dan Lincoln juga tak keberatan untuk bercakap besar seperti dilakukan mana-mana jaguh hebat seperti Allahyarham Muhammad Ali. Dalam satu perlawanan selepas menumpaskan seorang lawan, beliau mencabar penonton yang menonton perlawanan tersebut melawan tersebut. Tiada siapa berani melawan Lincoln lebih-lebih lagi bila melihat statistiknya. Rekod mengagumkan beliau ini juga mendorong Dewan Kemahsyuran Gusti Kebangsaan memberi gelaran kehormat ‘Outstanding American’ kepada beliau.

2. Pengasas Perkhidmatan Rahsia.

Pada 14 April 1865, Lincoln menandatangani satu perundangan yang membenarkan kewujudan Perkhidmatan Rahsia. Dan pada malam hari tersebut, beliau mati dibunuh oleh John Wilkes Booth di Ford’s Theatre. Jika Perkhidmatan Rahsia berfungsi mengikut standard Perkhidmatan Rahsia hari ini, mungkin beliau boleh diselamatkan dan cubaan bunuh ke atas Lincoln dan anggota kabinetnya juga dapat dielakkan. Namun, hakikatnya peranan Perkhidmatan Rahsia pada ketika itu ialah membanteras aktiviti pemalsuan duit yang berleluasa di Amerika. Peranan perkhidmatan ini hanya dikembangkan pada 1901 selepas berlakunya tragedi pembunuhan Presiden James A. Garfield dan Presiden William McKinley iaitu melindungi Presiden secara rasmi.

3. Dilindungi selepas mati.

Perkhidmatan Rahsia akhirnya dapat melindungi Lincoln walaupun selepas kematian beliau. Sebelas tahun selepas kematian Lincoln, sekumpulan pemalsu dari Chicago cuba mencuri mayat beliau dari kuburnya di Perkuburan Oak Field, Springfield, Illinois. Kubur tersebut hanya dilindungi dengan sebuah mangga sahaja. Tujuan di sebalik cubaan ini ialah mendapatkan wang tebusan sebanyak $200,000 dan memaksa pihak berkuasa melepaskan pemalsu mereka dari penjara. Bagaimanapun, cubaan itu berjaya dipatahkan anggota Perkhidmatan Rahsia yang menyusup masuk dalam organisasi tersebut. Selepas itu, mayat Lincoln dipindahkan ke satu kubur tidak bertanda, dilindungi oleh sangkar besi dan ditanam di bawah 10 kaki lapisan konkrit.

4. Penyelamat anakku ialah abang pembunuhku.

Beberapa bulan sebelum pembunuhan Lincoln, anak sulung beliau, Robert Todd sedang berdiri di atas satu platform keretapi di Jersey City, New Jersey. Dan tanpa semena-mena, sekumpulan penumpang mula menolak Robert Todd ke belakang sehingga menyebabkan beliau terjatuh pada satu ruang antara platform dengan sebuah keretapi yang bergerak. Tiba-tiba, seseorang menghulurkan tangan dan menarik Robert Todd dari ancaman bahaya tersebut. Apabila beliau melihat siapa yang menariknya, Robert Todd amat mengenalinya. Lelaki yang menyelamatkannya ialah seorang pelakon terkenal bernama Edwin Booth dan dianggap sesetengah sejarawan sebagai Putera Hamlet abad ke-19. Tindakan beliau menyelamatkan Robert Todd memberi sedikit kelegaan kepada Booth selepas peristiwa pembunuhan Lincoln yang dicetuskan oleh John Wilkes.

5. Kuat dan cerdik

Selain dikenali sebagai juara gusti dan petah berpidato, Lincoln turut mencipta sejarah sebagai satu-satunya presiden Amerika Syarikat yang mempunyai paten ciptaannya sendiri. Ketika zaman mudanya, Lincoln menceritakan bagaimana kapal stim yang dinaikinya terpaksa berlabuh apabila keadaan air cetek dan memindahkan kargo yang dimuatkan. Kegemaran Lincoln yang suka mengkaji struktur mekanikal mendorong beliau mencipta satu alat yang membantu kapal meneruskan perjalanan walaupun dalam keadaan air cetek. Seorang mekanik dari Springfield bernama Walter Davis bertanggungjawab membantu Lincoln mencipta model paten tersebut. Tetapi satu misteri berkenaan paten beliau ialah ketiadaan tandatangan Lincoln yang terkenal itu. Ini menunjukkan wujud peminat beliau yang sanggup mengoyakkan sebahagian dari dokumen tersebut untuk mendapatkan tandatangannya. Paten Lincoln untuk ciptaan ini ialah Paten No. 6469 pada tahun 1849.

6. Penguji raifal

Selain gemar mengkaji mekanikal mesin, Lincoln turut dikenali kerana suka menguji senjata api terutama raifal. Hobi ini bukanlah sesuatu yang asing kepada beliau kerana ini antara kegemarannya pada masa lapang seperti yang diceritakan oleh salah seorang setiausaha sulitnya, William O. Stoddard. Tetapi ada ketikanya ia diuji sebagai bukti ianya boleh jadi senjata berguna kepada pihak tentera. Antara individu bertuah di mana Lincoln menguji raifalnya ialah seorang pencipta bernama Christopher Spencer dari Connecticut. Beliau pernah bekerja di kilang pengeluar pistol terkemuka, Samuel Colt tetapi Spencer merasakan raifal yang boleh ditembak berulang kali boleh diisi semula dengan mudah dan pantas. Ini mendorongnya mengadakan ujian di hadapan Pengarah Kelengkapan Tentera Laut, John Dahlgren dengan bantuan Setiausaha Tentera Laut, Gideon Welles. Hasil ujian tersebut mendapati raifal Spencer boleh menembak sebanyak 250 kali dan hanya gagal menembak sekali saja.

Begitupun, ujian tersebut masih belum mengagumkan Ketua Kelengkapan Jabatan Perang, Jeneral James Ripley yang menganggapnya ia satu ciptaan bodoh. Tetapi untuk dua tahun berikutnya, ujian demi ujian dilakukan di hadapan komander-komander tentera darat dan laut termasuk bakal Presiden Amerika Syarikat, Jeneral Ulysses S. Grant, Spencer sekali lagi mendapat peluang untuk memasarkan raifalnya kepada pihak tentera. Kali ini, Lincoln mahu menguji sendiri raifal tersebut. Ditemani oleh Robert Todd, Spencer dan seorang pegawai tentera laut, mereka menuju ke lapang sasar sementara di Rumah Putih. Dan untuk beberapa jam selepas itu, Lincoln menembak beberapa sasaran yang diletakkan dan berpuas hati dengan prestasi senjata tersebut. Peristiwa ini berlaku pada 18 April 1863.

Sebulan selepas ujian tersebut, Ripley dipaksa bersara dari tugasan lapangan dan dilantik sebagai pemeriksa kubu di New England oleh Setiausaha Perang, Edwin Stanton. Menjelang akhir Perang Saudara, lebih 80,000 raifal Spencer digunakan oleh pihak Kesatuan dan ia turut membantu mereka menang dalam Pertempuran Chickamauga. Tetapi legasinya juga sedikit tercemar oleh pembunuh presiden, Booth. Semasa dia ditembak dan ditahan pihak tentera kurang dua minggu selepas pembunuhan Honest Abe, Booth mempunyai sebilah pisau Bowie besar, dua pucuk pistol dan selaras raifal Spencer.

7. “TUNDUK, BODOH!”

Pihak Konfederasi menyerang Washington D.C pada Julai 1864, satu tindakan berani atau terdesak yang dibuat oleh Jeneral Konfederasi, Robert E. Lee. Lee melihat tatkala musuhnya, Grant sibuk menyerang kubu Konfederasi di Richmond, beliau meninggalkan ibu negara Kesatuan dalam keadaan terdedah. Ini mendorongnya menghantar Jeneral Jubal Early dan 15,000 tentera menyerang Washington. Menyedari keadaan bahaya menanti, semua diarah mengangkat senjata termasuk kakitangan kerajaan di mana mereka dibekalkan dengan senapang lantak. Sementara 3,000 askar yang cedera atau tempang keluar dari hospital untuk membantu menjaga pertahanan. Untuk menunjukkan pendiriannya kepada Konfederasi, Lincoln mengetuai sendiri pasukan Kesatuan ke medan perang di Fort Stevens. Walaupun diasak bertubi-tubi oleh tentera Konfederasi, pertahanan Kesatuan terus utuh terima kasih kepada pelbagai penambahbaikan yang dilakukan pada pertahanan Washington. Dan pada hari kedua pertempuran, apabila bilangan tentera Kesatuan semakin ramai, Early sedar serangan ke atas Washington sudah tidak lagi boleh dilakukan. Bagaimanapun, pertempuran terus dilakukan sehingga ke waktu malam untuk membantu mereka berundur.

Pada tengah hari hari yang sama, Lincoln kembali semula ke medan perang bersama isterinya, Mary Todd. Pasangan ini memberi semangat kepada tentera-tentera yang tercedera dan memberi galakan kepada pakar-pakar perubatan yang merawat mereka. Sementara Mary Todd kembali ke kereta kudanya, Lincoln seperti biasa menunjukkan ketenangannya dan tidak mempedulikan bahaya menurut salah seorang jeneral Kesatuan, Horatio G. Wright. Tiba-tiba, kedengaran bunyi satu tembakan dan terkena seorang pakar bedah yang berada tiga kaki di sebelah kana beliau. Pada mulanya, Lincoln enggan berundur tetapi selepas dipujuk atau bahasa kasarnya diancam untuk dipindahkan, barulah beliau beralih dan kembali ke tempat selamat. Menurut satu legenda, Kolonel Oliver Wendell Holmes Jr. yang merupakan bakal Hakim Mahkamah Agung menjerit, “Tunduk, bodoh!” Lincoln meninggalkan medan perang tanpa mengalami sebarang kecederaan dan sempat memberi kebenaran membedil rumah yang menjadi tempat persembunyian penembak curi Konfederasi.

Pada malamnya, Early dan saki-baki tentera Konfederasi berundur dan kembali menyeberangi Sungai Potomac dua hari kemudian. Itulah percubaan mereka mengancam Washington dan Early berbicara bila mengenang Fort Stevens, “Kami gagal menawan Washington tapi kami amat takut dengan Abe Lincoln.”

8. Illinois

Illinois sememangnya negeri yang mempunyai hubungan kuat dengan Lincoln tapi hakikatnya, semasa kecil, masanya banyak dihabiskan di Indiana. Beliau dilahirkan pada tahun 1809 di Hodgenville, Kentucky sebelum berpindah mengikuti keluarganya ke Indiana pada tahun 1816. Lincoln hanya kembali ke Illinois 14 tahun selepas itu iaitu pada tahun 1830.

9. Nancy dan Sarah Bush Lincoln

Dua wanita yang memberi impak besar kepada pertumbuhan Lincoln ialah ibu kandungnya, Nancy dan ibu tirinya, Sarah. Semasa kecilnya, Nancy menerapkan unsur kejujuran, belas kasihan dan kecintaannya kepada ilmu. Walaupun Nancy tidak mempunyai latar belakang pendidikan formal, beliau mengingatkan Lincoln kepentingan pembelajaran dan pembacaan. Dan apabila bondanya meninggal dunia akibat minum susu tercemar, ia mengakibatkan beliau mengalami kesedihan teramat.

Namun kesedihannya terubat apabila bapanya, Thomas berkahwin dengan Sarah Bush pada tahun 1819. Selepas mereka berkahwin, Thomas membawa Sarah dan tiga anak tirinya ke Indiana untuk duduk bersama Lincoln dan adiknya, Sarah. Di situ, Sarah Bush memberi sentuhan kewanitaan pada isi rumahtangga Lincoln dan meneruskan didikan yang diterapkan oleh Nancy. Malah Sarah Bush sentiasa menegaskan Lincoln tidak pernah berbohong dan sentiasa menjaga integritinya. Dan seperti Nancy, beliau turut menambah minat Lincoln dalam aspek pembacaan dan pendidikan. Hubungan mereka berdua amat erat di mana Sarah Bush menganggapnya seperti darah dagingnya sendiri. Sementara Lincoln pula menyifatkan ibu tirinya itu sahabat karib dan ibu yang paling dikasihinya.

Selepas bapanya meninggal dunia pada tahun 1851, Lincoln berusaha menjaga ibu tirinya termasuk mengekalkan plot tanah 40 ekar untuk Sarah Bush di Illinois. Dan semasa beliau meninggalkan ibu tirinya selepas mengadakan lawatan pada tahun 1861, air mata mengalir dari ibunya itu. Sarah Bush tidak mahu Lincoln menjadi presiden kerana bimbang sesuatu buruk akan menimpanya. Apa yang dibimbangi beliau menjadi kenyataan pada tahun 1865 apabila Lincoln dibunuh oleh John Wilkes Booth di Ford’s Theatre. Apabila mendengar berita tersebut, Sarah Bush menangis dan meletakkan apron pada mukanya sambil berkata, “Mereka membunuh dia. Aku tahu mereka akan melakukannya. Aku tahu mereka akan melakukannya.” Empat tahun selepas kematian Lincoln, Sarah Bush meninggal dunia dan dikebumikan dengan baju kapas berwarna hitam pemberian anak tirinya yang dikasihi itu.

10. Tak pernah tidur di Bilik Tidur Lincoln

Semasa menetap di Rumah Putih, Lincoln tidak pernah tidur di Bilik Tidur Lincoln. Sebaliknya, bilik tersebut digunakan sebagai pejabat peribadinya. Di sinilah, beliau mengadakan mesyuarat dengan ramai anggota Kabinet dan menandatangani pelbagai dokumen penting. Antara dokumen penting yang ditandatangani ialah Dokumen Emansipasi yang mengharamkan amalan perhambaan di Amerika Syarikat.

SUMBER

1. Klein, Christopher. (2012). History.com. 10 Things You May Not Know About Abraham Lincoln. https://www.history.com/news/10-things-you-may-not-know-about-abraham-lincoln

2. Morrisson, Jed. (2013). The New York Times. Target Practice With Mr. Lincoln. https://opinionator.blogs.nytimes.com/2013/08/19/target-practice-with-mr-lincoln/

3. Klein, Christopher. (2014). History.com. The Two Mothers Who Molded Lincoln. https://www.history.com/news/the-two-mothers-who-molded-lincoln

4. Klein, Christopher. (2014). History.com. Lincoln’s Battlefield Brush with Death, 150 Years Ago. https://www.history.com/news/lincolns-battlefield-brush-with-death-150-years-ago


Bagaimana Untuk Mulakan Perniagaan?

Ramai yang bercita-cita untuk buat bisness, tapi tak tahu bagaimana. Ada juga yang ada modal untuk buat bisness, terus bercita cita untuk menjual produk sendiri. Bukannya tak boleh, tapi seeloknya seseorang perlu mengambil pengalaman dan ilmu terlebih dahulu sebelum menjual produk sendiri. Panggilan tentang dropship, ejen dan stokes ni mesti anda sudah biasa dengarkan?

Memang rata rata produk akan mengambil dropship, ejen dan sebagainya untuk menjual produk mereka. Sebenarnya untuk memulakan perniagaan, disarankan anda semua untuk menjadi ejen atau dropship untuk sesebuah jenama terlebih dahulu. Kenapa saya cakap begitu?

Setiap produk biasanya pihak HQ akan sediakan sesi coaching. Selalunya bersama founder produk atau bersama coach coach yang telah dibayar oleh company.

Banyak company produk akan melabur untuk meningkatkan skill ejen ejen mereka dalam menjual, sekali gus dapat meningkatkan sekali kos jualan mereka di peringkat HQ.

Banyak ilmu yang anda akan dapat dari coaching coaching yang disediakan. Kalau anda sorang, susah anda hendak dapatkan peluang ini.

Selain daripada belajar bersama coach coach, banyak juga anda akan belajar bersama stokis dan leader mereka. Kalau anda bergaul dengan mereka, banyak sebenarnya perkara perkara anda tidak tahu! Contohnya macam mana simpan stok, mcm mana nak menjual secara berdepan semua.

Ada juga stokis dan leader yang berjaya membuat jualan beribu untuk sebulan. Dari situ anda akan banyak dapat belajar bagaimana mereka dapat jana ribuan ringgit dengan menjual produk orang lain.

Tips buat sales, tips simpan stok, banyak lagi ilmu yang anda perlu terokai.

Kalau nak mulakan produk sendiri, memang banyak sangat kos yang anda perlu tanggung. Itu baru bercerita tentang kos produk, belum kita masuk tentang kos penyimpanan produk lagi. Produk sudah keluarkan banyak, jadi nak simpan mana? Mestilah kita perlukan kos hendak menyewa dan sebagainya.

Kalau jadi dropship, tak perlu dah nak simpan simpan barang. Jadi ejen pun jumlah kuantiti barangnya pun sedikit sahaja. Anda boleh simpan di rumah. Jumlah pembayarannya pun terlalu minimum dan tidaklah tinggi seperti mana hendak keluarkan produk sendiri.

Hendak buat sesuatu produk ni, kita perlukan pekerja lagi! Tak akan kita nak buat sendiri semuanyakan? Setiap produk perlukan team pemasaran, sekurangnya 3 orang. Pereka grafik, pemasaran dan penjual. Tiga ini antara elemen penting untuk semua produk. Belum lagi kita berbicara soal operasi dan sebagainya.

Kalau jadi dropship atau ejen ni, tak perlu risau lagi dah! Mereka dah siapkan semua bahan bahan marketing untuk kita gunakan. Tak perlu tanggung segala kos kerana semua kos itu telah ditanggung oleh pihak syarikat tersebut.

Ada juga syarikat yang akan poskan barang bagi pihak anda! Senang, ambil order dan dapatkan customer sahaja.

Banyak kelebihan bila sertai ejen atau dropship ni! Banyak kelebihan yang anda akan peroleh. Lebih lebih lagi jika sertai team Mkhan Cosmetic ni! Macam macam kelebihan dan keistimewaan yang anda akan dapat!

Berminat? Jom sertai kami!

Layari facebook Mkhan Cosmetic  https://www.facebook.com/mkhansHQ atau www.mkhans.com untuk maklumat lanjut.


Sistem Perhambaan Tamadun Melayu

Salah satu ‘taboo’ yang jarang dibincangkan berkenaan Melayu, ialah sistem perhambaan di Alam Melayu. Benarkah ia wujud? Apa beza sistem perhambaan Melayu dengan hamba di Barat dan zaman kolonial?

Dua rujukan utama artikel ini ialah (rujuk gambar); 1. Ditulis oleh Sherard Osborn, seorang Kapten Tentara Laut DiRaja British yang pernah bertugas di Tanah Melayu. 2. Anthony Reid pula adalah pakar yang terkenal dalam kajian sejarah dan pergelutan kuasa di Asia Tenggara.

Osborn sahkan perhambaan memang telah lama wujud di kalangan Melayu, tapi sangat berbeza dengan perhambaan dua empayar lain iaitu Portugis dan Belanda. Naratif hamba sebagai dagangan komersial hanya bila Portugis tiba, manakala Belanda pula memasyhurkannya sebagai satu industri.

Reid kata sistem perhambaan Belanda dan Portugis amat berbeza dari perhambaan Melayu. Penjajah melihat hamba sebagai komoditi, dikerjakan sampai mati dengan kerja berat manakala hamba di mata seorang tuan Melayu adalah merupakan jalan keluar dari kesusahan dan kesempitan hidup.

Ringkasnya, sistem perhambaan penjajah ialah hubungan ‘master-slave’, manakala sistem perhambaan Alam Melayu ialah ‘patron-client’. Namun, artikel ini tidak pula akan cuba menafikan wujudnya kegiatan perhambaan di Alam Melayu.

Seorang hamba kepada Melayu takkan diperhambakan tanpa sebab. Mereka menjadi hamba untuk membalas budi; kerana diberikan tanggungan lengkap harfiah dan lahiriah; atas makanan, tanah, tempat tinggal, jaminan keselamatan, dikekalkan di dalam lingkup sosial oleh tuan mereka.

Mereka menjadi hamba untuk bayar hutang dan sebagai tebusan diri bila jadi tawanan perang. Hamba ini dibenarkan hidup tanpa belenggu dan tidak pula dikurung apabila mahu. Mereka boleh dibebaskan bila sampai masanya, dan hamba itu pula boleh membeli kebebasan jika mahu.

Bila Portugis dan Belanda datang, diorang ambil kesempatan atas sistem perhambaan Melayu ini, dijadikan alat kolonial mereka. Hamba-hamba yang asal bekerja dengan Melayu dirampas dari tuan mereka dan dikerjakan sehingga mati di ladang lada hitam di tanah jajahan mereka.

Lepas Portugis jajah Melaka, hamba-hamba milik pembesar Melaka dikerah untuk bangunkan A Famosa dan struktur lain di Melaka ketika itu. Mereka bekerja untuk tuan-tuan mereka, macam ‘subkontraktor’ yang bangunkan semula kota Melaka selepas Portugis berjaya menduduki Melaka.

Reid dalam bukunya ni tulis tentang beza hamba dilayan dan digajikan antara zaman Kesultanan Melayu Melaka dan pasca Portugis 1511. Perhatikan bagaimana siap ada istilah hamba awam (milikan istana dan Raja) dan hamba swasta (milikan pedagang dan peniaga) kat Melaka.

Menjadi hamba adalah pilihan yang ada pasca kejatuhan Melaka ke tangan Portugis kerana keperluan kritikal membina semula infrasruktur sementara tunggu pedagang kembali untuk memakmurkan pelabuhan Melaka dengan pelbagai perniagaan dan peluang pekerjaan.

Reid juga merujuk kepada sumber “Del Bocchier” (mungkin Albuquerque) yang cerita pasal gaji hamba yang dikerah membangunkan A Farmosa bekerja untuk membayar hutang masing-masing, serta manfaat sistem ini untuk hamba dan tuan mereka.

Belanda datang dan berikan erti baru kepada ‘industri’ perhambaan ini. Kononnya Belanda merampas Melaka dari Portugis dan mendatangi Nusantara konon untuk bebaskan penduduk asal dan pemilik tanah sebenar dari diperhambakan, padahal ia sekadar propaganda semata-mata.

Belanda melalui VOC kononnya tak iktiraf perhambaan, tetapi mereka melakukannya dengan cara yang sangat licik. Hamba-hamba dirampas dari tuan Melayu, kemudian diserahkan pula kepada tuan-tuan kolonial Belanda untuk dikerah secara paksa di ladang-ladang sehingga mati.

Dengan VOC, Belanda selamat dari dipersalahkan, tapi keuntungan maksima diperolehi kerana ladang-ladang mereka dioperasikan secara tanpa kos buruh. Tak payah bergantung harap kat pemilik hamba lagi pasal VOC sendiri memperdagangkan hamba ini terus untuk kolonial Belanda.

Komoditi hamba juga diperdagangkan secara komersial oleh Portugis, Belanda, British, Perancis, Belgium guna Atlantic Slave Trade. Hamba Afrika dihantar ke ladang kapas Amerika, yang dikerah bekerja di ladang tebu milik Rio, Brazil, dan Havana, Cuba.

Masa koloni penjajah hadir di Kedah, ramai orang Melayu memlih untuk selamat, menjadi hamba untuk kekal hidup. Sama ada terus diburu oleh Siam yang memandang Melayu sebagai pemberontak atau digantung dan dibunuh pula oleh penjajah Eropah kerana dianggap sebagai lanun ataupun melarikan diri dengan mana-mana ‘nicodar prahu’ atau ‘nakhoda perahu’, merelakan diri sendiri dijadikan dagangan dan dijual beli untuk selamat dari semua ini. Industri perhambaan di Tanah Melayu berkembang pesat kerana isu sebegini.

Malangnya, bila perhambaan dipaksa dan disuburkan konglomerat penjajah atas nama perniagaan dan industri, ada yang ambil ke atas hamba-hamba Melayu ini. Mereka diletakkan harga, diperdagangkan serta ditebus atas nilai matawang penjajah. Bila susah, asal boleh jadi duit.

Osborn sendiri melawan naratif Melayu sebagai lanun dan pedagang hamba ni. Dia kata lama sebelum pedagang Eropah tiba, elok je kapal China, India datang berdagang di Kepulauan Melayu dengan aman tanpa gangguan. Bahkan sebelum tu, istilah lanun tak wujud dalam rekod di Jawa.

Ini menjelaskan apa yang diceritakan oleh Abdullah Munshi tentang apa yang dilihatnya sendiri bagaimana hamba dan keluarga hamba ini didagangkan di pasar terbuka di Singapura di dalam magnum opus beliau, ‘Hikayat Abdullah’ (terjemahannya di bawah).

Perang Sangkil 1870 yang kononnya tercetus dek kekejaman perhambaan di Perak sebenarnya bukanlah ‘full fledge war’. Ia kebangkitan suku Semai dan Jahut melawan ‘slave raiders’ dari etnik Rawa Sumatera yang ambil kesempatan menipu dan culik orang asli untuk dijadikan hamba.

British ketika itu melalui EIC menekan sosiobudaya dan ekonomi tempatan. Penjajahan mencambahkan ‘slave raiders’ yang rakus dan tamak dan mengambil kesempatan ke atas Orang Asli yang mendiami hutan-hutan di sekitar Perak. Hamba diculik, diburi dan diperdagangkan.

Dek tidak tahan dipergunakan, orang Asli ini melancarkan siri serangan gerilla ke atas ‘slave raiders’ ini, namun terpaksa berundur ke hutan Pahang diakhirnya bagi menyelamatkan diri pasal lepas terima tentangan, ‘slave raiders’ ini tadi memperhebatkan lagi operasi mereka.

Kisah-kisah inilah pulak yang jadi modal Inggeris bila tiba di Tanah Melayu, kononnya atas dasar melunaskan ‘white man’s burden’, kononnya nak membangunkan masyarakat asal Tanah Melayu yang lebih moden dan bertamadun.